**NACIONALINĖ ŠVIETIMO AGENTŪRA**

VILKAVIŠKIO SALOMĖJOS NĖRIES PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-12-09 Nr. A-27

Vilnius

**ĮVADAS**

**Vizito laikas** – 2021 m. lapkričio 15–18 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinimo išvados parengtos iš vertintojų vizito metu stebėtų 39 bendrojo ugdymo dalykų pamokų, 3 socialinio emocinio ugdymo (toliau – SEU) pamokų, 2 konsultacijų analizės, Nacionalinės švietimo agentūros (toliau – NŠA) atliktos Mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo apklausos (toliau – apklausa) duomenų analizės, pokalbių su Vilkaviškio Salomėjos Nėries (toliau – mokyklos) direktoriumi ir direktoriaus pavaduotojais ugdymui, Mokyklos taryba, Metodine taryba, Vaiko gerovės komisija (toliau – VGK), Veiklos kokybės įsivertinimo grupe, mokiniais (Lyderių klubu ir Seniūnų taryba) analizės duomenų, taip pat – iš nagrinėtų mokyklos veiklos planavimo, mokinių pasiekimų ir pažangos fiksavimo dokumentų analizės duomenų, Švietimo valdymo informacinės sistemos, mokyklos (toliau – MPI) ir mokyklos savininko (toliau – SPI) pateiktų duomenų. Vertinant vadovautasi Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu; švietimo, mokslo ir sporto ministro 2021 m. liepos 9 d. įsakymu Nr. V-1254 nustatyta mokyklų, vykdančių bendrojo ugdymo programas, veiklos teminio išorinio vertinimo tema, klausimais ir vertinimo rodikliais, veiklos kokybės vertintojų elgesio taisyklėmis, Geros mokyklos koncepcija.

**Vertinimo procese ir ataskaitoje taikyta keturių vertinimo lygių skalė:**

* **„labai gerai“** – veikla pamokoje yra veiksminga, išskirtinė, kryptinga, savita, kūrybiška – 4 lygis; taip įvertintą veiklą verta paskleisti už mokyklos ribų;
* **„gerai“** – veikla viršija vidurkį, tinkama, paveiki, potenciali, lanksti – 3 lygis; taip įvertintą mokytojų patirtį verta skleisti mokykloje;
* **„patenkinamai“** – veikla yra vidutiniška, nebloga, nesisteminga, neišskirtinė, t. y. mokykloje yra ką tobulinti, verta sustiprinti ir išplėtoti – 2 lygis;
* **„prastai“** – veikla nepatenkinama, neveiksminga, netinkama, nekonkreti, veiklą būtina tobulinti, mokyklai reikalinga išorinė pagalba – 1 lygis.

**I. MOKYKLOS KONTEKSTAS**

Vilkaviškio Salomėjos Nėries pagrindinė mokykla įkurta 2009 m. rugsėjo 1 d. 2019 m. prie mokyklos prijungtas Paežerių pagrindinio ugdymo skyrius (toliau – skyrius), kuriame teikiamas ikimokyklinis, priešmokyklinis, pradinis ir pagrindinis (I dalis) ugdymas. Mokykla įsikūrusi miesto centre, netoli esančios neformaliojo švietimo įstaigos, kultūros centras, kultūros paveldo objektai padeda užtikrinti ugdomosios veiklos įvairovę. Kintant gyventojų skaičiui savivaldybėje, nežymiai mažėja ir mokyklos mokinių skaičius: 2020 m. rugsėjo 1 d. buvo 572 mokiniai (iš jų 42 – skyriuje), 2021 m. rugsėjo 1 d. – 563 (iš jų 47 – skyriuje). Specialiųjų ugdymosi poreikių turinčių mokinių 2020 m. rugsėjo 1 d. mokėsi 8,9 proc., 2021 m. rugsėjo 1 d. – 9 proc. visų mokykloje besimokančių mokinių, ši dalis yra panaši kaip ir kitose savivaldybės bendrojo ugdymo mokyklose. Daugėja iš užsienio grįžusių mokinių: 2019 m. – 1, 2020 m. – 2, 2021 m. – 4 mokiniai. SPI duomenimis, mokinių socialinis ekonominis kontekstas mokykloje yra geresnis, lyginant su bendra savivaldybės mokyklų situacija: gaunančių finansinę ir kitokią paramą – 9 proc. (savivaldybėje – 20 proc.), pavežamų – 17 proc. (savivaldybėje – 38 proc.), lankančių neformaliojo vaikų švietimo mokyklą – 28 proc. (savivaldybėje – 9 proc.). Švietimo pagalbos specialistų etatinių vienetų skaičius 100 mokinių yra panašus kaip vidutiniškai visose savivaldybės bendrojo ugdymo mokyklose: 0,89 (savivaldybėje – 0,94). Mokykloje 14,2 proc. mokinių gauna nemokamą maitinimą, 0,5 proc. mokinių šeimoms teikiama socialinė pagalba, 1,2 proc. mokinių globojami, 13,9 proc. mokinių, turinčių elgesio ir emocijų sutrikimų, stebimi socialinių pedagogų. Mokyklos teigimu, organizuojant įtraukųjį ugdymą dažniausiai kyla problemų dėl per didelio mokinių skaičiaus klasėje (27–30) ir realių galimybių planuoti ir organizuoti ugdymą(si), kai klasėje yra nemažai įvairių poreikių bei gebėjimų mokinių. Mokytojui tenka didelis krūvis rengiantis pamokai ir pamokos metu sudėtinga skirti dėmesį visiems skirtingų poreikių mokiniams.

2021–2022 m. m. mokykloje dirba 62 pedagogai, dauguma iš jų (56; 90,3 proc.) turi 15 metų ir didesnį pedagoginį stažą. Dirba visi reikalingi pagalbos specialistai: logopedas, spec. pedagogai, socialiniai pedagogai, psichologas, mokytojo padėjėjai. Vertinimo metu visoms klasėms ugdymas buvo organizuojamas kontaktiniu būdu, laikantis Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo sprendimų.

Mokyklos mokinių Pagrindinio ugdymo pasiekimų patikrinimo rezultatai yra prastesni už savivaldybės ir šalies vidurkius. Priežastis – dauguma mokinių, baigusių pagrindinio ugdymo programos pirmąją dalį, mokymąsi tęsia gimnazijoje, o mokytis mokykloje pagal pagrindinio ugdymo programos antrąją dalį lieka silpnesnių akademinių gebėjimų mokiniai.

Direktoriaus 2020 m. veiklos ataskaitą mokyklos savininkas – Vilkaviškio rajono savivaldybė – įvertino labai gerai. Buvo numatytos su mokyklos strateginiu ir metiniu veiklos planu derančios 3 užduotys, tiesiogiai su įtraukiojo ugdymo įgyvendinimo kryptingumu susijusios 2 iš jų: kryptingas ugdymo(si) kokybės tobulinimas ir įvairiapusės pagalbos mokiniams teikimo užtikrinimas. Vykdant minėtas užduotis buvo įgyvendinamos įvairios veiklos: darbo sąlygų gerinimas (modernizuoti ir remontuoti kabinetai), išteklių naudojimo valdymas (įsteigtas IT centras, pradėtos naudoti naujos skaitmeninės mokymosi aplinkos), personalo kvalifikacijos gerinimas (dalis renginių buvo apie individualius mokymosi skirtumus, poreikius, galimybes), saugios aplinkos kūrimas (įdiegta ir veikia elektroninė platforma „Patyčių dėžutė“), ugdymo aplinkos gerinimas ir ugdymo proceso tobulinimas (organizuotos pamokos netradicinėse erdvėse). Vertinimo metu pastebėta, kad suplanuoti rezultatai pasiekti ir paskatino mokyklos pažangą įtraukties visiems sampratos link. 2021 m. numatytos 4 veiklos užduotys, 2 iš jų sietinos su mokyklos pažanga įtraukties visiems kontekste: siekti kokybiško ir kryptingo ugdymo(si) – kiekvieno mokinio asmeninės pažangos (numatomos veiklos: mokinių pasiekimų gerinimas, personalo kvalifikacijos tobulinimas, ugdymo proceso tobulinimas) ir – kurti teigiamą, saugų emocinį klimatą (numatoma veikla: saugios aplinkos kūrimas).

Mokyklos savininko teigimu, Mokykla yra pajėgi savarankiškai planuoti ir organizuoti visas aktualias veiklas, todėl teikti jai individualizuotą pagalbą nėra poreikio. Vykdomas įprastas konsultavimas ugdymo, mokyklos veiklą reglamentuojančių dokumentų rengimo klausimais, tarpininkaujama skiriant lėšų aplinkoms pritaikyti pagal mokinių poreikius, pagalbai mokiniui užtikrinti. Siekdami padėti išspręsti problemas, Švietimo, kultūros ir sporto skyriaus atstovai dalyvauja Vaiko gerovės komisijos posėdžiuose, taip pat – Mokytojų ir pagalbos mokiniui specialistų (išskyrus psichologus) atestacijos komisijos darbe, mokyklos renginiuose, kvalifikacijai kelti skirtose konferencijose, skatina įsitraukti į kvalifikacijos kėlimo projektus, lyderystės bei projektines veiklas. Tokia pagalba yra aktuali ir paveiki mokyklai, apklausoje dalyvavę pedagogai pozityviai įvertino mokyklos ir jos savininko bendradarbiavimą stiprinant įtraukiojo ugdymo kultūrą: 92,1 proc. pritarė arba beveik pritarė, kad „Švietimo skyriaus žmonės žino mūsų mokyklos problemas“, o 81,9 proc. – kad „Mokykla iš savivaldybės visada sulaukia palaikymo ir pagalbos“.

Aktualią pagalbą mokyklai teikia ir kitos institucijos: Vilkaviškio švietimo pagalbos tarnyba (toliau – ŠPT) rengia mokymus, rekomendacijas mokytojų padėjėjams, logopedams inkliuzinio ugdymo klausimais, organizuoja susitikimus dėl sėkmingo SUP turinčių mokinių ugdymo(si); Nacionalinė švietimo agentūra konsultuoja dėl grįžusių LR piliečių ir atvykusių užsieniečių ugdymo(si); Vilkaviškio visuomenės sveikatos biuras organizuoja užsiėmimus, mokymus mokiniams, tėvams ir mokytojams sveikos gyvensenos, psichologinės gerovės ir psichikos sveikatos stiprinimo temomis, rengia anonimines priklausomybių konsultacijas jaunuoliams; Vilkaviškio policijos komisariatas rengia užsiėmimus mokiniams žalingų įpročių prevencijos, saugaus eismo, paauglio teisinės atsakomybės klausimais.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos veiklos aspektai:**

1. Kuriama įtrauki mokyklos kultūra, padedanti kiekvienam jaustis vertingam, reikalingam ir saugiam (2.2, 3 lygis).
2. Kryptinga mokyklos veikla skatina kiekvieno mokinio priėmimą, įsitraukimą ir dalyvavimą (1.1, 4 lygis).
3. Mokytojų veikimas kartu stiprina jų gebėjimą ugdomosios veiklos metu kurti bebarjerę mokymosi aplinką (1.4, 3 lygis).
4. Atvira ir prasminga mokyklos tinklaveika kuria galimybes tenkinti kiekvieno mokinio poreikius (1.6, 4 lygis).
5. Mokytojų, švietimo pagalbos specialistų ir mokytojo padėjėjų teikiama pagalba sudaro sąlygas visiems mokiniams sėkmingai dalyvauti bendrame ugdymo(si) procese (2.1, 3 lygis).

**Tobulintini mokyklos veiklos aspektai:**

1. Mokinių laukiamo asmeninio rezultato planavimas ir aptarimas pamokoje (2.1, 2 lygis).
2. Aktyvaus ir veiklaus mokymosi organizavimas, atsižvelgiant į besimokančiųjų įvairovę (2.2, 2 lygis).
3. Visų ir kiekvieno mokinio asmeninės pažangos stebėjimas, analizavimas ir reflektavimas pamokoje (2.3, 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Mokykloje įsivertinimas yra veiksmingas ir tapęs mokyklos veiklos tobulinimo įrankiu. Įsivertinimo procesas yra planuojamas: numatoma jo eiga, susitariama dėl vertinimo tikslų ir vertinamos srities, metodų, šaltinių. Veiklos kokybės įsivertinimo grupė, kuri sudaroma trejiems metams, analizuoja ir interpretuoja surinktus duomenis, ieškodama galimybių mokinių pažangai ir pasiekimams gerinti, individualioms mokinių mokymosi problemoms spręsti parengia išvadas ir rekomendacijas. Jos pristatomos mokyklos bendruomenei Mokyklos tarybos, Mokytojų tarybos posėdžių metu, naudojamos mokyklos veiklos tobulinimo tikslams ir uždaviniams iškelti ir jų įgyvendinimo priemonėms numatyti. Paveiku, kad įsivertinimas yra pasitelkiamas ir pasirenkant veiklos tobulinimo kryptis, ir tiriant įgyvendintų priemonių poveikį. Mokyklos veiklos kokybei įsivertinti bei grįžtamajam ryšiui gauti naudojami *IQESonline* instrumentai.

Apie mokyklos veiklos kokybę ir tobulinimosi poreikį mokykla sprendžia iš mokykloje analizuojamų įvairių duomenų, susijusių su mokinių pažanga ir jų pasiekimais, ugdymo praktika: kas dvejus metus vykdomo plačiojo, kasmet – giluminio veiklos kokybės įsivertinimo, atliekamos strateginio, metinio veiklos, ugdymo plano įgyvendinimo analizės, duomenų apie mokinių rezultatus (NMPP, PUPP rezultatų, pažangos stebėjimo ir fiksavimo duomenys), lankomumą, psichologo, socialinių pedagogų atliekamų tyrimų apie socialinę, emocinę mokinių būseną duomenų. Viena iš sudedamųjų veiklos įsivertinimo dalių yra mokytojų įsivertinimas, kurį kiekvienas mokytojas mokslo metų pabaigoje aptaria su mokyklos direktore individualaus pokalbio metu. Atliekama ir giluminio mokyklos veiklos kokybės įsivertinimo metu nustatytų vertinamų sričių aukščiausių ir žemiausių verčių lyginamoji analizė: stebima, kaip kinta šių verčių pozicijos, kiek panaši ar skiriasi mokytojų, mokinių ir jų tėvų nuomonė išskiriant minėtas vertes.

Atsižvelgiant į tai, kad turimų duomenų analizės ir įsivertinimo procesai mokykloje yra organizuojami tinkamai – įtraukiant mokyklos bendruomenę į dialogą apie vykdomas veiklas ir jų sėkmingumą bei tobulinimą, – buvo įgyvendinti pokyčiai, turėję įtakos veiklos kokybei ir geresniems mokinių pasiekimams, visų mokinių dalyvavimui mokymosi procese. Kaip šių veiklų rezultatas yra tai, kad sukurtas pagalbos teikimo mokiniui modelis, parengta Mokinių pamokų lankomumo apskaitos ir mokyklos nelankymo prevencijos tvarka, įgyvendinamas savanorystės-lyderystės projektas ,,Mokiniai mokiniams“ (gabių mokinių pagalba mokiniams, turtintiems sunkumų), du kartus per mokslo metus vyksta refleksijos savaitė-susitikimai su SUP turinčiais mokiniais ir jų tėvais bei pagalbos mokiniui specialistais, organizuojamos ilgalaikės matematikos konsultacijos aukštesniuosius ir žemesnius gebėjimus turintiems mokiniams. Vertintojai pastebi, kad įsivertinimo metu surinkti duomenys yra objektyvūs ir patikimi: teminio vertinimo išvados patvirtino mokyklos įsivertinimo įžvalgas: poreikį planuojant ir organizuojant pamokas labiau atsižvelgti į mokinių individualius mokymosi skirtumus, poreikius, galimybes ir specialiųjų ugdymosi poreikių ypatumus, stiprinti mokinių mokymosi savivaldumą, skirti daugiau dėmesio individualios mokinio pažangos planavimui, stebėjimui ir aptarimui.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 3 lygis. | Perspektyva ir bendruomenės susitarimai vertinami gerai, o veiklos kryptingumas yra labai geras. Susitarimai dėl mokyklos vizijos ir tikslų sudaro sąlygas mokyklos bendruomenės nariams įsitraukti, padeda veikti kryptingai, taip kurdami prielaidas planuoti ir įgyvendinti su įtrauktimi susijusius pokyčius: * mokyklos vizijoje numatyta, jog Vilkaviškio Salomėjos Nėries pagrindinė mokykla – tai mokykla, ugdanti kiekvieną mokinį gyvenimo sėkmei. Pokalbiuose mokyklos vadovai ir savivaldos institucijų nariai (mokytojai, mokiniai ir jų tėvai) patvirtino, kad tai yra reali mokyklos veiklos perspektyva, priimtina visiems mokyklos bendruomenės nariams: Metodinės tarybos narių teigimu, vizija buvo atnaujinta, atsižvelgiant į įtraukiojo ugdymo aktualijas, Mokyklos tarybos atstovai pokalbyje patvirtino, kad į šią mokyklą priimamas kiekvienas pageidaujantis mokinys, iškylančios mokymo(si) ar elgesio problemos sprendžiamos sutelktomis mokytojų, mokinių ir jų tėvų pastangomis;
* mokykloje yra susitarta dėl bendrų vertybių, derančių su „mokyklos visiems“ nuostatomis: pagarba įvairovei (aukštų lūkesčių puoselėjimas dėl kiekvieno mokinio pasiekimų, skirtybes laikant galimybėmis ir ištekliais), aktyvumas (dalyvavimas formalioje ir neformalioje veikloje, į ją įtraukiant bendruomenės narius), atvirumas pokyčiams (nuolatinis mokymasis ir tobulėjimas, naujų žinių siekimas, iššūkių priėmimas, bendravimas ir bendradarbiavimas);
* strateginis, dvejų pastarųjų metų metiniai ir 2021–2022 ir 2022–2023 mokslo metų pradinio ir pagrindinio ugdymo programų ugdymo planai yra skelbiami mokyklos interneto svetainėje ir prieinami visiems bendruomenės nariams, socialiniams partneriams;
* apklausos duomenimis, tėvai mokykloje jaučiasi laukiami – šiam teiginiui pritarė arba beveik pritarė 94,1 proc. 5–10 kl. mokinių tėvų.

Kryptinga mokyklos veikla, orientuojantis į „mokyklą visiems“, yra stiprusis mokyklos veiklos aspektas: * mokyklos 2020–2022 metų strateginiame veiklos plane yra keliami du tikslai, sudarantys sąlygas mokyklos pažangai įtraukties visiems sampratos link: kryptingas ugdymo(si) kokybės tobulinimas bei teigiamo, saugaus emocinio klimato kūrimas ir mokyklos bendruomenės telkimas. Dalis veiklų, numatytų šiems tikslams pasiekti, yra susijusios su įtraukiojo ugdymo praktikos mokykloje tobulinimu (*įtraukti mokinius į aktyvų ugdymo(si) procesą; didesnį dėmesį skirti skirtingų gebėjimų mokinių ar jų grupių poreikiams tenkinti, užtikrinti skirtingų poreikių ir gebėjimų mokinių kokybišką ugdymą(si)*; infrastruktūros prieinamumo didinimu (*kurti įvairius mokinių poreikius atitinkančią ugdymo(si) aplinką, naujas erdves, atnaujinti mokymo priemones, atitinkančias mokinių poreikius ir skatinančias ugdymą(si);* ugdymo(si) įvertinimu ir koregavimu (*tinkamai organizuoti pedagoginės, specialiosios pedagoginės, psichologinės, socialinės pagalbos specialistų veiklą, tiriant ir gerinant skirtingų lygių mokinių mokymosi pasiekimus ir laiku teikiant pagalbą*); mikroklimatu (*dalyvauti prevencinėse, sveikatos stiprinimo programose, socialiniuose projektuose ir akcijose, ugdyti mokinių toleranciją ir gebėjimą ją plėtoti kasdienėje aplinkoje*);
* 2020–2021 ir 2021–2022 m. m. veiklos planuose numatomi su įtraukiuoju ugdymu susiję veiklos prioritetai: kiekvieno mokinio ugdymo(si) pasiekimų gerinimas pagal jo individualias galimybes, saugios, patrauklios, įtraukios aplinkos plėtra;
* išanalizavus mokyklos veiklos planavimo dokumentus, nustatyta, kad rengiant strateginį, metinį ir ugdymo planą analizuojami jau pasiekti rezultatai, o į analizės išvadas, turimus duomenis atsižvelgiama rengiant naujus planus – tai padeda išlaikyti veiklos kryptingumą;
* MPI duomenimis, apie mokyklos veiklos kokybę ir tobulinimosi poreikį mokykla sprendžia iš veiklos kokybės įsivertinimo rezultatų, kasmet atliekamos strateginio plano, ugdymo plano, metinio veiklos plano įgyvendinimo analizės, iš duomenų apie ugdymo(si) pasiekimus, NMPP, PUPP rezultatus, pažangos stebėjimo ir fiksavimo duomenų, pamokų lankomumo rodiklių, psichologo, socialinių pedagogų atliekamų tyrimų apie socialinę, emocinę mokinių būseną;
* mokykloje yra stiprinama kultūra puoselėjant įtraukiojo ugdymo vertybes: teiginiui „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą bei pagalbą vienas kitam“ pritaria arba beveik pritaria 100 proc. apklausoje dalyvavusių pedagogų, 84,3 proc. 5–10 kl. mokinių tėvų pritaria arba beveik pritaria teiginiui, jog „Mokytojams kiekvienas vaikas yra svarbus ir vertingas“, o 82,8 proc. 5–10 kl. mokinių mano, kad mokytojai jiems visada padeda;
* tėvų, kurių vaikai gauna specialiąją pedagoginę pagalbą, ir tėvų, patiriančių socialinių ekonominių sunkumų (kurių vaikai gauna nemokamą maitinimą), pritarimo teiginiui, jog „Mokytojams kiekvienas vaikas yra svarbus ir vertingas“, vidurkis yra didesnis (atitinkamai – 0,50 ir 0,40), lyginant su kitais tėvais.

Mokyklos priimamų sprendimų pagrįstumas yra geras ir sudaro prielaidas stiprinti įtraukiojo ugdymo politiką ir praktiką:* Veiklos kokybės įsivertinimo grupės nariai yra sukaupę reikiamos patirties, jų veikla grįsta įsipareigojimu ir atsakomybe: įsivertinimo procesas vykdomas planingai (kas 2 metai – platusis, kasmet – giluminis įsivertinimas, taip pat renkami duomenys Mokyklos įsivertinimo ir pažangos ataskaitai), jo išvados panaudojamos tobulinant įtraukiojo ugdymo praktiką;
* analizuojant MPI, mokyklos veiklos įsivertinimo ir jos tobulinimo informaciją, pokalbio su Veiklos kokybės įsivertinimo grupe duomenis, nustatyta, kad atsižvelgiant į įsivertinimo rekomendacijas planuojamas mokytojų kvalifikacijos tobulinimas, sukurtas pagalbos teikimo mokiniui modelis, parengta Mokinių pamokų lankomumo apskaitos ir mokyklos nelankymo prevencijos tvarka, plėtojamas savanorystės-lyderystės projektas ,,Mokiniai mokiniams“, skiriamos papildomos konsultacijos skirtingų gebėjimų mokiniams, pradėta organizuoti refleksijos savaitė (susitikimai) su specialiųjų ugdymosi poreikių turinčiais mokiniais ir jų tėvais, pagalbos mokiniui specialistais;
* metų tikslų ir uždavinių įgyvendinimas aptariamas ir analizuojamas administracijos, Metodinės tarybos pasitarimuose, Mokyklos tarybos ir Mokytojų tarybos posėdžiuose. Mokyklos vadovų, Veiklos kokybės įsivertinimo grupės bei kitų darbo grupių pastangomis yra tiriama, kokia apimtimi įgyvendintos numatytos priemonės, koks jų poveikis, t. y. analizuojami duomenys apie mokinius, nepasiekusius patenkinamo lygio, praleistas pamokas, mokyklos nelankančius mokinius, mokinius lyderius, tėvus / globėjus, dalyvaujančius SUP turinčių mokinių refleksijos savaitėje, 8 kl. mokinių matematikos pasiekimus, patyčių situaciją, giluminio įsivertinimo aukščiausias ir žemiausias vertes bei kiti aktualūs duomenys.

Planų gyvumas yra potencialus:* mokykloje yra susitarta planavimo sistema, padedanti užtikrinti visų, taip pat susijusių ir su įtraukiuoju ugdymu, veiklų dermę ir veiklos kryptingumą: strateginius tikslus konkretizuoja kasmet rengiamas metinis veiklos planas, kuris numato einamaisiais metais vykdomas priemones (veiklas), metiniu planu, rengdamos savo 1 metų planus, vadovaujasi savivaldos institucijos ir darbo grupės. Mokyklos veiklos planavimo dokumentus direktoriaus įsakymu rengia darbo grupės, į kurių sudėtį įeina skirtingų mokyklos bendruomenės grupių – administracijos, mokytojų, tėvų, mokinių, pagalbos mokiniui specialistų, socialinių partnerių – atstovai;
* visoje mokyklos veikloje pastebimas realiai veikiantis susitarimas dėl įtraukiojo ugdymo vertybių (pagarbos įvairovei, idėjų teikimo ir jų įgyvendinimo, naujų sprendimų ieškojimo, bendravimo ir bendradarbiavimo): tai vertintojai užfiksavo pamokose, stebėdami mokinių veiklą ir bendravimą pertraukų metu įvairiose erdvėse (koridoriuose, bibliotekoje, lauke, valgykloje), pokalbiuose su Mokyklos taryba, Metodine taryba, Seniūnų taryba, Lyderių klubu, VGK;
* išanalizavus strateginiame ir 2020–2021 bei 2021–2022 m. m. metiniuose veiklos planuose numatytas veiklas, pastebėtas jų tęstinumas, kuris yra būtinas siekiant sėkmingai įgyvendinti „mokyklos visiems“ sampratos nuostatas: strateginio plano tikslus detalizuoja 2020–2021 ir 2021–2022 m. m. metinių veiklos planų tikslai ir uždaviniai, šiais remiantis planuojama mokyklos savivaldos institucijų, įvairių darbo grupių veikla;
* mokyklos bendruomenės nariai atsakingai dalyvauja, įgyvendindami išsikeltus mokyklos tikslus ir uždavinius: 78 proc. apklausoje dalyvavusių 5–10 kl. mokinių pritarė arba beveik pritarė teiginiui, kad mokytojai įdėmiai išklauso jų siūlomas idėjas, 95,9 proc. 5–10 kl. tėvų pritarė arba beveik pritarė, kad „Tėvai yra įtraukti į mokyklos gyvenimą“, o 78,6 proc. pedagogų – kad „Dauguma tėvų aktyviai dalyvauja vaiko ugdyme, tariasi, siūlo idėjų“.

Mokyklos ištekliai paskirstomi tinkamai – jie pasitelkiami siekiant atpažinti mokinių mokymosi skirtumus, skirtingus poreikius ir galimybes bei kurti juos atitinkančią mokymosi aplinką: * mokykloje dirba 62 pedagogai: visų mokomųjų dalykų, pagalbos mokiniui specialistai, jų kvalifikacijos tobulinimo prioritetai (individualios mokinio pažangos pažinimas, stebėjimas, vertinimas, skatinimas; mokinio skirtybių suvokimas, atpažinimas, skirtingų mokinių ugdymosi poreikių tenkinimas siekiant kiekvieno mokinio pažangos bei savivaldumas mokantis) atitinka išorinio teminio vertinimo įžvalgas dėl kylančių iššūkių mokykloje organizuojant įtraukųjį ugdymą;
* MPI duomenimis, Vilkaviškio r. savivaldybės administracijos ir Savivaldybės tarybos priimami sprendimai yra palankūs mokyklos mokymosi aplinkos atnaujinimui, mokykla gauna specialiųjų lėšų (patalpų nuoma), taip pat pritraukia papildomų lėšų dalyvaudama rajono, šalies ir ES projektuose, pritraukdama 1 proc. GPM lėšų;
* mokyklos turimi ištekliai ir jų naudojimas sudaro palankias sąlygas skirtingoms mokymosi galimybėms užtikrinti: visuose mokomuosiuose kabinetuose yra kompiuteriai ir vaizdo projektoriai, interneto ryšys, dviejuose kabinetuose – interaktyvūs ekranai, septyniuose – SMART lentos. Įrengti du informacinių technologijų kabinetai ir informacinių technologijų centras, sukurta saugi belaidė interneto prieiga, kuriamos edukacinės erdvės (fizikos kabinetas-laboratorija, hibridinė klasė, sensorinis-relaksacinis kabinetas), nuo 2021 m. rugsėjo 1 d. 100 proc. mokinių ir 85 proc. mokytojų nupirktos EDUKA klasės skaitmeninės mokymosi aplinkos licencijos;
* materialieji ištekliai naudojami tinkamai: 15 pamokų (38,5 proc. stebėtų pamokų) stiprusis pamokos aspektas buvo susijęs su sąlygų supratimui ir giliam mokymuisi sudarymu ir siejamas su tinkamu turimų priemonių naudojimu. Ryškiausi pavyzdžiai (moda (dažniausiai užfiksuotas vertinimas) – 3 arba 4) stebėti anglų kalbos 5c ir 5d kl., vokiečių kalbos 7bc kl., 7c ir 8e kl. matematikos, 10 kl. lietuvių kalbos ir literatūros, 8d kl. fizikos, 8a kl. chemijos, 8a kl. muzikos, jungtinės 5 ir 6 kl. gamtos ir žmogaus, 7d kl. rusų kalbos, integruotose 6e kl. anglų kalbos ir gamtos ir žmogaus, 6a kl. anglų ir rusų kalbų pamokose. Šiose pamokose naudotos įvairios skirtingos priemonės mokytojams padėjo pateikti informaciją skirtingais būdais (žodžiu ir vaizdu, kai kuriose pamokose – ir garsu) ir sudarė sąlygas visiems ir kiekvienam mokiniui suprasti naują mokymosi medžiagą;
* 84,3 proc. apklausoje dalyvavusių 5–10 kl. mokinių pritarė arba beveik pritarė teiginiui, kad „Mokykloje yra jaukių ir patogių vietų prisėsti, pabūti“, o 34,6 proc. patvirtino, kad ištekliai yra įvairūs ir prieinami: „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“;
* Mokyklos tarybos teigimu, bendruomenei teikiama išsami ir aiški informacija apie turimus materialiuosius ir finansinius išteklius bei jų panaudojimą.

Vertintojų surinkti ir išanalizuoti duomenys leidžia teigti, kad Vilkaviškio Salomėjos Nėries pagrindinės mokyklos perspektyva ir bendruomenės susitarimai yra vertinami gerai ir sudaro tinkamas sąlygas mokyklos pažangai įtraukties visiems sampratos link. |
| 1.2. Lyderystė, 3 lygis. | Lyderystė įgyvendinant įtraukiojo ugdymo praktiką mokykloje vertinama kaip paveiki:* pokalbiai su mokyklos vadovais ir bendruomenės nariais atskleidė, kad mokyklos vadovų, kaip lyderių, veikla telkia bendruomenę pokyčiams ir inovacijoms: vadovai turi aiškią pokyčių viziją, komunikuoja ją su bendruomenės nariais, palaiko ir koordinuoja veiklos įsivertinimo, jos tobulinimo ir įgyvendintų veiklų poveikio analizės procesus, skatina mokyklos bendruomenės bendradarbiavimą planuojant ir organizuojant sėkmingą kiekvieno mokinio ugdymosi procesą;
* apklausos duomenimis, 92,7 proc. mokinių tėvų ir 95,4 pedagogų pritarė arba beveik pritarė teiginiui, kad „Mokyklos vadovai telkia mokyklos bendruomenę pokyčiams ugdymo srityje“. Apie mokyklos atvirumą ir prieinamumą liudija didesnis tėvų, kurių vaikai gauna specialiąją pedagoginę pagalbą, ir tėvų, patiriančių socialinių ekonominių sunkumų (kurių vaikai gauna nemokamą maitinimą) pritarimo procentas: 0,24 ir 0,41, lyginant su kitais tėvais;
* daugiau kaip pusė (57,7 proc.) apklausoje dalyvavusių 5–10 kl. mokinių pritarė arba beveik pritarė teiginiui, kad „Mokyklos vadovai man yra autoritetas“. Mokinių iš šeimų, patiriančių socialinių ekonominių sunkumų (gaunančių nemokamą maitinimą) ir mokinių, nurodžiusių, kad gauna specialiąją pedagoginę pagalbą, pritarimo vidurkis yra nežymiai didesnis (0,18 ir 0,15) nei kitų mokinių;
* mokytojai periodiškai atvirai ir konstruktyviai diskutuoja apie mokinių mokymosi sėkmes ir problemas ir ieško sprendimų. Pokalbių su grupėmis metu nustatyta, kad mokytojai stengiasi įgyvendinti susitarimus, atlikti deleguotas užduotis, patys imasi iniciatyvos ir siūlo sprendimus, padedančius organizuoti ugdymo(si) procesą, labiau atitinkantį individualius mokinių mokymosi skirtumus ir poreikius: Metodinės tarybos ir metodikos grupių narių iniciatyva pakoreguotas Mokinio individualios pažangos stebėsenos ir fiksavimo apraše numatytas adaptacinis laikotarpis iš užsienio atvykusiems ar grįžusiems mokiniams, priimti susitarimai dėl namų darbų, užduočių kiekio SUP turintiems mokiniams, pagalbos mokiniams nuotolinio ugdymo metu.

Įsipareigojimas laikytis susitarimų yra potencialus: * mokyklos vadovai imasi tiesioginių veiksmų strategijai ir veiklos planams įgyvendinti, kasdieniu elgesiu demonstruoja sutartas mokyklos vertybes ir socialinius emocinius gebėjimus, tai stiprina įtraukiajam ugdymui aktualų bendradarbiavimą ir jam palankų mikroklimatą: sudaromos darbo grupės strateginiam, metiniam ir ugdymo planui rengti, plėtojama susitarimų kultūra, mokyklos vadovų metinės veiklos užduotys susijusios su planuose numatytomis nuostatomis dėl ugdymo kokybės gerinimo;
* mokykloje susitarta dėl pagalbos mokiniui ir šie susitarimai užfiksuoti realiai veikiančiuose 5 modeliuose: pagalbos teikimas individualių mokymosi poreikių turintiems mokiniams; mokiniams, besimokantiems nuotoliniu būdu, mokyklos nelankantiems, atvykusiems iš užsienio mokiniams ir smurto bei patyčių prevencijos modelis. Šie modeliai detalizuoja mokyklos bendruomenės narių atsakomybes ir funkcijas ir taip padeda užtikrinti pagalbos paveikumą;
* 2021–2022 m. m. metiniame mokyklos veiklos plane yra numatytos mokyklos strategiją atliepiančios veiklos: ugdymo(si) kokybės tobulinimas užtikrinant įvairių gebėjimų mokinių ūgtį (diferencijuojant, individualizuojant, personalizuojant ugdymą(si), stiprinant mokymosi savivaldumą), saugios socialinės, emocinės bei fizinės aplinkos kūrimas (įrengiant įtraukias aplinkas, organizuojant bendruomenę vienijančias veiklas). Kiekvienai suplanuotai priemonei yra numatomas laukiamas rezultatas, dauguma iš jų – išmatuojami.

Vertintojų surinkti ir išanalizuoti duomenys pagrindžia išvadą, kad lyderystė, skatinanti mokyklos pažangą įtraukties visiems sampratos link, mokykloje yra paveiki.  |
| 1.3. Mokyklos savivalda, 3 lygis. | Mokyklos savivalda yra tinkama, jos skaidrumas ir atvirumas vertinamas gerai:* vadovaujantis mokyklos nuostatais, mokyklos valdymo procese atstovaujama visų mokyklos bendruomenės narių interesams: veikia Mokytojų taryba, Mokinių (seniūnų) taryba, Tėvų taryba, Mokyklos taryba, kuriai priklauso mokytojai, mokiniai ir jų tėvai;
* Vilkaviškio Salomėjos Nėries pagrindinės mokyklos darbo tvarkos taisyklėse kaip savivaldos institucijos minima ir Metodinė taryba bei metodinės grupės;
* mokyklos savivaldos institucijos priima sprendimus pagal joms pavestas atsakomybes, pokalbių metu jų nariai taip pat įvardijo savo iniciatyva pasiūlytus ir įgyvendintus pokyčius: tėvai – poilsio erdvių įkūrimą, kalėdines staigmenas mokiniams, mokinių elgesio problemų sprendimą, mokymosi laikotarpių pakeitimą, mokytojai – su įtraukiojo ugdymo praktikos tobulinimu susijusius sprendimus, mokiniai minėjo jų organizuojamus renginius savo ir kitose mokyklose, akcijas – kaip galimybę mokiniams bendrauti ir bendradarbiauti;
* mokyklos savivaldos institucijų nariai pokalbių metu patvirtino, kad pripažįstama požiūrių ir nuomonių įvairovė, palaikoma diskusija, gerbiama kiekvieno nuomonė: Lyderių klubo narių teigimu, „būna, kad nuomonės nesutampa, bet sprendimą randam – problemos būna laikinos“;
* apklausos duomenimis, 77,0 proc. apklausoje dalyvavusių 5–10 kl. mokinių pritarė arba beveik pritarė teiginiui, kad „Mokytojai įdėmiai išklauso mano siūlomas idėjas“, 93,2 proc. apklausoje dalyvavusių mokytojų pritarė arba beveik pritarė teiginiui, kad „Mūsų mokykloje vadovai pagarbiai elgiasi su visais mokytojais ir kitais darbuotojais“.

Sprendimų pagrįstumas ir veiksmingumas plėtojant įtraukiojo ugdymo nuostatas yra geras:savivaldos strateginiai ir kasdienės veiklos gerinimo siūlymai yra argumentuoti remiantis veiklos įsivertinimo ir kitais mokyklos turimais duomenimis: pokalbių metu buvo paminėti konkretūs siūlymai;* savivaldos priimami sprendimai yra reikalingi ir keičia mokyklos gyvenimą, dažniausiai šie sprendimai kyla iš poreikio įgyvendinti mokyklos strategiją, kuri yra nukreipta į mokyklos pažangą įtraukties visiems sampratos link: savivaldos institucijos nagrinėja mokyklos veiklos planavimo dokumentų projektus ir jiems pritaria, susipažįsta su mokyklos veiklos įsivertinimo informacija, suplanuotų veiklų įgyvendinimo analize, finansinių išteklių paskirstymu, sprendžia įtraukiojo ugdymo iššūkius (bebarjerės mokymosi aplinkos, tinkamo mikroklimato kūrimas, infrastruktūros prieinamumas, veiklos įvairovės didinimas);
* išanalizavę pokalbių su mokyklos savivaldos institucijomis, MPI duomenis, vertintojai priėjo prie išvados, kad mokykloje yra sistema, kaip priimami sprendimai: sukurta ir veikia mokyklos veiklos planavimo sistema (remiantis mokyklos veiklos kokybės įsivertinimo rezultatais, strateginio plano, ugdymo plano, veiklos plano įgyvendinimo analizėmis keliami tikslai ir uždaviniai, numatomos priemonės jiems įgyvendinti, kuriomis siekiama sukurti sąlygas įvairių gebėjimų mokinių ūgčiai bei saugią socialinę, emocinę bei fizinę aplinką), skatinama bendruomenės narių (pedagoginių darbuotojų, mokinių, tėvų) lyderystė ieškant paveikių iniciatyvų, inicijuojama gerosios patirties sklaida.

Vertintojų surinkti ir išanalizuoti duomenys leidžia teigti, kad mokyklos savivaldos veikla planuojant ir įgyvendinant įtraukiojo ugdymo pokyčius yra potenciali. |
| 1.4. Veikimas kartu, 3 lygis. | Veikimas kartu stiprinant įtraukią kultūrą, įtvirtinant įtraukiojo ugdymo politiką ir organizuojant praktiką mokykloje, vertinamas gerai, ir yra stiprusis mokyklos veiklos aspektas. Mokyklos personalas yra solidari bendruomenė, kurios santykiai grindžiami geranoriškumu vienas kitam ir kolegialia pagalba: * priimti tinkami susitarimai dėl bendradarbiavimo kultūros, mikroklimato gerinimo, veiklos planavimo dokumentuose numatytos veiklos kryptys yra nukreiptos į bendruomenės telkimą ir įtraukiajam ugdymui palankaus mikroklimato kūrimą: 2020–2022 m. strateginio plano antrasis tikslas yra „Teigiamo, saugaus emocinio klimato kūrimas ir mokyklos bendruomenės telkimas“, 2021–2022 m. veiklos plane šiam strateginiam tikslui pasiekti keliamas metų tikslas „Saugios socialinės, emocinės bei fizinės aplinkos, atitinkančios bendruomenės poreikius, kūrimas“, o vienas iš šio tikslo uždavinių – „Organizuoti veiklas, vienijančias mokyklos bendruomenę ir formuojančias pozityvias vertybines nuostatas“;
* išanalizavus dokumentus ir pokalbių su mokyklos vadovais, mokytojais medžiagą, MPI duomenis, nustatyta, kad mokykloje plėtojama susitarimų kultūra, jie skatina įtraukiajam ugdymui aktualius pokyčius: sustiprėjo pagalba iš užsienio grįžusiems mokiniams, specialiųjų ugdymosi poreikių turintiems mokiniams, mažinamas namų darbų krūvis diferencijuojant ir individualizuojant namų darbų užduotis, sumažėjo nepažangių mokinių, patyčių, krizių atvejų;
* dauguma apklausoje dalyvavusių mokytojų mano, kad mokykloje puoselėjama įtraukiojo ugdymo kultūra stiprinant mokytojų bendradarbiavimą: 63,6 proc. apklausoje dalyvavusių mokytojų visiškai pritarė, kad mokykloje yra mokytojų bendrystė; 86,0 proc. patvirtino, kad „Bet kada galiu paprašyti kolegų profesinės pagalbos“.

Dirbdami tinkamai kaip viena profesionalų komanda, mokytojai pasiekia individualių ir bendrų rezultatų, padedančių plėtoti mokytojų kompetencijas planuoti ir organizuoti sėkmingą kiekvieno mokinio ugdymosi procesą:* MPI duomenų analizė atskleidė, kad per pastaruosius trejus metus pedagoginių darbuotojų kvalifikacijos tobulinimo prioritetai buvo susiję su įtraukiojo ugdymo kontekste kylančiais iššūkiais: individuali mokinio pažanga, mokinio skirtybių suvokimas, atpažinimas, skirtingų mokinių ugdymosi poreikių tenkinimas siekiant kiekvieno mokinio pažangos bei savivaldumas mokantis, socialinių ir emocinių kompetencijų ugdymas;
* SPI duomenimis, mokykloje kuriama saugi, motyvuojanti mokytis aplinka, nuolat gerinama mokymosi pagalba, tenkinami mokinių ugdymosi poreikiai, sudaromos galimybės mokiniams dalyvauti įvairioje popamokinėje ir projektinėje veikloje;
* 56,8 proc. apklausoje dalyvavusių mokytojų pritarė, o 34,1 proc. beveik pritarė teiginiui „Mūsų mokykloje mokytojai visada sulaukia paramos ir emocinio palaikymo iš kolegų“.

Mokytojai tinkamai kolegialiai mokosi kartu ir vieni iš kitų įvairiose grupėse, komandose, neformaliuose susitikimuose, organizuodami įvairius renginius:* mokytojai kartu mokosi įveikti įtraukiojo ugdymo iššūkius: 2021–2022 m. m. mokyklos veiklos plane pateikiama informacija, kad mokytojai kėlė bei tobulino savo kvalifikaciją nuotoliniuose rajono ir respublikiniuose seminaruose, Marijampolės švietimo pagalbos tarnybos organizuojamuose mokytojų metodikos grupių pasitarimuose, vykdė gerosios darbo patirties sklaidą savo mokykloje, rajono nuotoliniuose metodiniuose pasitarimuose, aktyviai dalyvavo bendruose nuotoliniuose seminaruose: „Įrodymais grįsta pedagogo veikla, ugdant elgesio ir emocijų sunkumų ir (ar) sutrikimų turinčius vaikus“, „Šeimos ir ugdymo įstaigos partnerystė bei efektyvaus bendradarbiavimo galimybės sprendžiant vaikų auklėjimo ir ugdymo klausimus“;
* MPI kaip vieną iš sėkmingų patirčių, kuria galėtų dalytis su kitomis šalies mokyklomis, mokykla įvardija kolegialų pamokų stebėjimą ir aptarimą, mokymąsi vieni iš kitų (integruotos pamokos, metodikos dekada ,,Kolega – kolegai“);
* 97,8 proc. apklausoje dalyvavusių mokytojų pritarė arba beveik pritarė, kad „Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“, 97,6 proc. – kad „Mokykloje visi puikiai žino vienas kito stipriąsias profesines puses“, 95,4 proc. – kad „Mokykloje įprasta stebėti kitų kolegų pamokas“;
* dauguma mokytojų domisi ir seka švietimo naujoves, patys ir kartu su savo mokiniais dalyvauja įvairiose konferencijoje, parodose, projektuose, programose. Mokytojai dalyvavo programose „Metodinės veiklos elementai įtraukiojo ugdymo kontekste“, „Partneriško mokymosi situacijos pamokose“, „Įsisąmoninti ugdymosi turinį padedantys metodai“, „Įtraukusis ugdymas“. Lietuvių kalbos, matematikos mokytojos rengė ir skaitė pranešimus rajono pedagogams, Mokytojų tarybos posėdžių, tėvų susirinkimų metu „5 kl. mokinių lietuvių kalbos ir matematikos žinių patikrinimas mokykloje“, ,,Integruotos pamokos“ ir kt.;
* Mokyklos tarybos nariai (mokinių tėvai) pokalbio su vertintojais metu tvirtino, kad mokykla yra „siekianti pažangos, kūrybiškesnė, siekianti naujovių, drąsesnė. <...> Mokykla keičiasi labai stipriai, visokeriopai, tobulėja“.

Minėti duomenys leidžia teigti, kad mokykloje veikimas kartu yra potencialus ir padeda įveikti įtraukiojo ugdymo keliamus iššūkius.  |
| 1.5.Bendradarbiavimas su tėvais / globėjais, 3 lygis. | Bendradarbiavimas su tėvais / globėjais yra lankstus. Pažinimas ir sąveika tinkami: * tėvų informavimo ir švietimo sistema atitinka tėvų poreikius ir mokyklos specifiką: Mokyklos taryboje esančių tėvų teigimu ir remiantis MPI pateikta informacija, galima daryti išvadą, kad mokykla taiko įvairius tėvų informavimo šaltinius, pandemijos metu jie perkelti į virtualią erdvę (visuotiniai susirinkimai, atskiri tėvų susirinkimai kiekvienai klasių grupei, paskaitos tėvams, atvirų durų dienos, informacija e. dienyne, be to, galima rašyti, skambinti);
* mokytojai domisi tėvų galimybėmis padėti vaikams augti ir pasiūlo tėvams tinkamus pagalbos ir bendradarbiavimo būdus, kurie padėtų užtikrinti pagal galimybes kiekvieno vaiko poreikius: tėvai įtraukiami į mokinių individualios pažangos stebėseną, lankomumo problemų sprendimą, du kartus per mokslo metus organizuojama refleksijos savaitė-susitikimai su SUP turinčiais mokiniais ir jų tėvais, pagalbos mokiniui specialistais, kilus iššūkių dėl mokinių elgesio, klasės auklėtojas, psichologas susitinka su tėvais, paaiškina, kaip vertinti tokią situaciją, o tada, tėvų teigimu, paaiškėja, kas vyksta, pasikeičia jų požiūris – tampa pozityvesnis;
* mokytojai ir tėvai bendradarbiauja, palaikydami ir skatindami mokinio pažangą, stiprindami jo psichinę ir fizinę sveikatą bei socialumą: apklausoje teiginiui „Mokykloje mokytojų ir tėvų susitikimai aptariant vaiko pažangą gerina mokymosi rezultatus“ pritarė 86,7 proc. 5–10 kl. tėvų, teiginiui „Mokykla daro viską, kad naujokai ir jų tėvai mokykloje jaustųsi priimti ir emociškai saugūs“ pritarė 94,4 proc. 5–10 kl. tėvų. Tėvų, kurių vaikai gauna specialiąją pedagoginę pagalbą ir tėvų, patiriančių socialinių ekonominių sunkumų, pritarimas teiginiams yra didesnis, lyginant su kitais tėvais.

Tėvų įsitraukimas į vaikų ugdymąsi tinkamas:* pokalbio metu VGK nariai patvirtino, kad, jei šeima yra kaip atrama mokyklai, tėvai įsitraukia, vaiko problemos dažniausiai išsprendžiamos be išorinės pagalbos;
* tėvai įsitraukia į vaikų ugdymą(si) įvairiomis formomis: per savivaldą, teikdami siūlymus, iniciatyvas per klasių vadovus, dalyvaudami mokyklos veiklos įsivertinime;
* 61,7 proc. apklausoje dalyvavusių 5–10 kl. mokinių tėvų visiškai pritarė, kad „Tėvai yra įtraukti į mokyklos gyvenimą“ (tėvų, patiriančių socialinių ekonominių sunkumų, ir tėvų, kurių vaikai gauna specialiąją pedagoginę pagalbą, pritarimo vidurkis yra didesnis – 0,24 ir 0,36), o 40,5 proc. pedagogų visiškai pritarė, kad „Dauguma tėvų aktyviai dalyvauja vaiko ugdyme, tariasi, siūlo idėjų“;
* apklausos teiginiui „Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.) visiškai pritarė 2,4 proc. pedagogų, 21,5 proc. 5–10 kl. tėvų.

Vertintojų surinkti ir išanalizuoti duomenys pagrindžia išvadą, kad mokykloje bendradarbiavimas su tėvais yra paveikus ir padeda organizuoti sėkmingą kiekvieno mokinio ugdymosi procesą bei spręsti iškylančias ugdymo(si) problemas. |
| 1.6. Mokyklos tinklaveika, 4 lygis. | Mokyklos tinklaveika veiksminga, turinti poveikį kiekvienam mokyklos mokiniui ir vertinama kaip stiprusis mokyklos veiklos aspektas:* mokykla atvira pasauliui: šiuo metu įgyvendinami 2 „Erasmus+“ projektai: „Experiental travel for creative education“ („Eksperimentinė kūrybinio ugdymo kelionė“) ir „European Schools for Sustainable Development“ („Europos mokyklos už tvarų vystymąsi“), kuriuose dalyvaujantys mokyklos mokiniai ugdosi bendrąsias kompetencijas. Pernai metais baigtas įgyvendinti tarptautinis projektas ,,Mano šaknys tampa mūsų sparnais“;
* bendruomenės nariai (mokiniai ir mokytojai) mezga socialinius ryšius su buvusiais mokyklos mokiniais: įgyvendinamas ilgalaikis projektas ,,Buvusieji mokiniai grįžta į mokyklą“, jo metu 2019–2020 m. m. vestos 5 netradicinės pamokos, 2020–2021 m. m. – 7 pamokos, kuriose mokiniai gavo informacijos ir patarimų iš buvusių mokyklos mokinių, susijusių su tolesnio mokymosi ir profesinės veiklos galimybėmis;
* kasmet organizuojama Karjeros diena, skirta Tarptautinei mokytojo dienai paminėti. Klasių tėvų komitetų atstovai, „Aušros“ gimnazijos mokiniai veda netradicines pamokas 5–10 klasių mokiniams ir mokytojams. 2019–2020 m. m. organizuotas 8 klasių vadovų, mokyklos administracijos susitikimas su ,,Aušros“ gimnazijos administracija bei mokyklos administracijos susitikimas su Vilkaviškio pradinės mokyklos administracija;
* informacijos sklaidai puikiai panaudojami socialiniai tinklai: viešintos 8 virtualios parodos, organizuotos akcijos „Renkuosi skaityti“, „Dėkingumo spinduliukai“, „Įdomi veikla karantino metu“, palaikyta akcija „Penktadienis – diena su uniforma“;
* bendruomenės nariai domisi kintančia aplinka, reaguoja į pasikeitimus: pagalbos mokiniui specialisčių ruošti ugdytiniai respublikinėje konferencijoje „Psichinė sveikata – baubas ar draugas“ skaitė pranešimą „Socialiniai tinklai – siaubai ar baubai“, dalyvavo respublikiniuose prevenciniuose projektuose „Nenoriu bijoti“, „Snaigė“, konkursuose, akcijose;
* bendradarbiaujama su įvairiomis organizacijomis: į mokyklų tinklaveikos projektą „Bendradarbiaujančios klasės“ įsitraukė 7a kl. mokiniai, jo metu išbandė nuotolinį bendradarbiavimą su Mažeikių „Kalnėnų“ progimnazijos bendraamžiais. Kartu organizuotos matematikos pamokos, klasių valandėlės, kurios aptartos su mokyklų administracija, kolegomis.

Mokyklos tinklaveika prasminga – bendradarbiavimas su įvairiomis institucijomis padeda kompleksiškai siekti kiekvieno mokinio savivertės augimo, geros savijautos mokykloje ir asmenybės tobulėjimo bei prisideda prie mokinių asmeninių rezultatų gerinimo:* su Vilkaviškio ŠPT – įgyvendinus rekomendacijas dėl SUP turinčių mokinių ugdymo programų, metodų pritaikymo, švietimo pagalbos teikimo, 2020–2021 m. m. 98 proc. SUP turinčių mokinių padarė pažangą ir pasiekė patenkinamą lygį;
* su Vilkaviškio pradine mokykla – kiekvienais metais aptariamas 5 klasės mokinių ugdymosi tęstinumas, sėkmingesnė adaptacija naujoje mokykloje. Mokyklos turimais duomenimis, 2021–2022 m. m. 92 proc. 5 klasių mokinių teigia, jog „Man patinka mokytis šioje mokykloje“;
* VšĮ ,,Kompiuteriukų fondas“ veiklose dalyvauja 5–6 klasių mokiniai, VšĮ LISPA veiklose dalyvauja 37 mokyklos mokiniai, ugdomos kompiuterinio raštingumo kompetencijos;
* Lietuvos „Junior Achievement“ organizacijos ugdymo programose 2020–2021 m. m. dalyvavo 31 mokyklos mokinys. Ugdomos mokinių ekonomikos ir verslumo, finansinio raštingumo kompetencijos;
* Vilkaviškio vaikų ir jaunimo centrą 2020–2021 m. m. lankė 33,5 proc. mokyklos mokinių. Respublikiniame nuotoliniame šokių konkurse ,,Winter dance – 2021“ laimėta II vieta;
* Vilkaviškio sporto mokyklą 2020–2021 m. m. lankė 21,2 proc. mokyklos mokinių. 2019–2020 m. Lietuvos žmonių su negalia (vaikų amžiaus grupė iki 14 m.) lengvosios atletikos čempionate įvairiose rungtyse laimėtos trys pirmosios vietos, 2020–2021 m. Lietuvos žmonių su negalia (vaikų amžiaus grupė iki 14 m.) lengvosios atletikos čempionate įvairiose rungtyse taip pat laimėtos trys pirmosios vietos.

Išanalizavę minėtus duomenis, vertintojai priėjo prie išvados, kad mokyklos tinklaveika yra išskirtinė, nes padeda užtikrinti mokinių veiklos įvairovę ir kurti sąlygas, tinkamas mokiniams mokytis palankiausiu būdu. |
| 1.7. Kompetencija, 3 lygis. | Kompetencija vertinama tinkamai, pozityvus profesionalumas potencialus ir kuria prielaidas mokykloje organizuoti šiuolaikišką ir įtraukųjį ugdymą:* mokytojai gerbia mokinius ir laikosi pedagogo etikos, yra tolerantiški – 87 proc. stebėtų pamokų vertintojai fiksavo pagarbius, pozityvius, geranoriškus tarpusavio santykius tarp mokinių ir mokytojo. 78 proc. NŠA apklausoje dalyvavusių mokinių pritaria teiginiui „Mokyklos mokytojai ir kiti darbuotojai yra labai draugiški“;
* mokyklos pedagoginių darbuotojų kvalifikacijos tobulinimo prioritetai – socialinių emocinių kompetencijų ugdymas ir mokinio skirtybių suvokimas, atpažinimas, skirtingų mokinių ugdymosi poreikių tenkinimas siekiant kiekvieno mokinio pažangos. Per paskutinius trejus metus visi mokytojai tobulino socialines emocines kompetencijas, 57 proc. mokytojų dalyvavo mokykloje organizuotame seminare „Ugdymo diferencijavimas ir individualizavimas – skirtingų mokinių poreikių tenkinimo galimybės“;
* stebėtų pamokų vertinimas rodo, kad 21 stebėta pamoka (54 proc.) vyko pagal mokymo paradigmą, 14 pamokų (36 proc.) bandyta dirbti šiuolaikiškai ir tik 4 pamokos (10 proc.) buvo šiuolaikiškos, jose vyravo mokinių mokymasis. Vertinimo savaitę mokykloje stebėta pamokų, kurios buvo vertinamos kaip paveikios ir įtraukiančios visus mokinius (žr. 2.2). Šių dalykų mokytojai galėtų dalytis gerąja įtraukiojo ugdymo patirtimi su kolegomis, padėti jiems keisti nuostatas ir spręsti kylančias didaktines problemas dėl įtraukties;
* mokytojų kvalifikacija ir įgytos kompetencijos iš dalies turi įtakos pamokų kokybei. Nors mokytojo ir vyresniojo mokytojo stebėtų pamokų vertinimo vidurkis buvo 2,11, o mokytojo metodininko 2,5, tačiau atlikus atskirų mokytojų pamokų vertinimo vidurkių analizę matyti, kad mokytojų metodininkų vedamų pamokų vertinimo vidurkis buvo intervale nuo 1,2 iki 3,6, o žemesnę kvalifikacinės kategorijos turinčių mokytojų – nuo 1,2 iki 2,8. Darytina išvada, kad teorinį pedagogų pasiruošimo lygmenį reikia įveiklinti praktikoje – pamokoje.

Vertintojų surinkti ir išanalizuoti duomenys pagrindžia išvadą, kad mokytojų kompetencija yra tinkama, ir jie geba klasėse kurti sąlygas įvairių poreikių mokiniams.  |
| 1.8. Nuolatinis profesinis tobulėjimas, 3 lygis. | Nuolatinis profesinis tobulėjimas paveikus, siekiama, kad įtraukiojo ugdymo vertybės būtų žinomos ir suprantamos visiems mokyklos darbuotojams, mokiniams, tėvams, jomis būtų dalijamasi:* kasmet mokykloje vykdomi mokymai mokytojams, mokiniams ir mokinių tėvams ta pačia tema, tačiau skirtingu, atskirai grupei pritaikytu aspektu, kuriuos veda tas pats lektorius. Pvz., 2018–2019 m. m. mokymai vyko tema „Taisyklės ir ribos besimokantiems“, kuriuose dalyvavo 48 mokytojai, 122 tėvai ir 64 mokiniai. 2019–2020 m. m. šių mokymų tema buvo „Pozityvus bendravimas ir bendradarbiavimas. Ar įmanoma auklėjimas be moralizavimo?“, juose dalyvavo 51 mokytojas, 134 mokinių tėvai ir 250 mokinių;
* mokyklos mokytojai vertina savo veiklą ir jos rezultatus, asmeninės kompetencijos ribas ir būtinas profesinio tobulėjimo sritis: kiekvienas mokytojas pasibaigus mokslo metams atlieka savo veiklos įsivertinimą, kurį pristato metodikos grupėse; mokyklos direktorius organizuoja individualius pokalbius siekiant asmenybės tobulėjimo ir ugdymo kokybės gerinimo; remiantis mokyklos tikslais ir uždaviniais, kvalifikacijos tobulinimo prioritetais bei šiandieninėmis švietimo aktualijomis rengiamas mokytojų kvalifikacijos tobulinimosi planas.

Profesinis tobulėjimas yra nuoseklus: * mokyklos vadovai inicijuoja asmeninį profesinį tobulėjimą, sudaro sąlygas visiems mokyklos mokytojams kelti kvalifikaciją įvairiais būdais, aktualizuoja kvalifikacijos tobulinimo prioritetus. Parengtas Vilkaviškio S. Nėries pagrindinės mokyklos bendruomenės narių profesinio tobulėjimo planas, kuriame atsispindi mokytojų galimybės mokytis įvairiomis formomis: savo mokykloje su kolegomis ir iš jų, su mokiniais ir iš jų, per informacinius ir socialinius kolegialaus mokymosi tinklus, kursuose, seminaruose, išvykose ir kt.;
* 2019–2020 m. m. 78 proc. mokytojų dalyvavo išvažiuojamuose seminaruose „Mokinys užsienietis lietuviškoje mokykloje – iššūkiai, perspektyvos ir galimybės“, ,,Darbas su specialiųjų poreikių vaikais“;
* atliepti kiekvieno mokinio poreikius mokytojai mokosi kartu planuodami integruotas pamokas: 2019–2020 m. m. vestos 22 integruotos pamokos (vedė 81 proc. mokytojų), 2020–2021 m. m. integruotas atviras pamokas vedė 75 proc. mokytojų. Kasmet organizuojama metodinio darbo patirties savaitė „Kolega – kolegai“, vedamos atviros pamokos, vyksta dalykų metodinės savaitės.

Apibendrinus minėtus duomenis, galima daryti išvadą, kad tinkamas profesinis tobulėjimas mokykloje padeda stiprinti įtraukiojo ugdymo praktiką.  |
| ***Stiprieji vertinamos srities veiklos aspektai***  | 1. Kryptinga mokyklos veikla skatina kiekvieno mokinio priėmimą, įsitraukimą ir dalyvavimą (1.1, 4 lygis).
2. Mokytojų veikimas kartu stiprina jų gebėjimą ugdomosios veiklos metu kurti bebarjerę mokymosi aplinką (1.4, 3 lygis).
3. Atvira ir prasminga mokyklos tinklaveika kuria galimybes tenkinti kiekvieno mokinio poreikius (1.6, 4 lygis).
 |
| ***Tobulintini vertinamos srities veiklos aspektai***  | – |
| ***Vertinamos srities rekomendacijos*** | Mokyklos savininkui rekomenduojama teikti pagalbą mokyklai ieškant papildomų išteklių, siekiant užtikrinti pakankamą pagalbą mokiniams, turintiems kalbos ir komunikacijos sutrikimų.  |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 3 lygis. | Ugdymo planavimas geras, išskyrus patenkinamai vertinamą mokinių įvairovės pažinimą, galimų kliūčių numatymą, aplinkos be kliūčių modeliavimą ir pastoliavimą mokiniui ugdymo procese, taip pat – ugdymo(si) tikslus, kurie yra tobulintinas mokyklos veiklos aspektas: * mokykloje fiksuoti susitarimai dėl individualių mokymosi tikslų ilgesniam laikotarpiui (pusmečiui) kėlimo. Pagal individualios stebėsenos ir fiksavimo tvarkos aprašą (patvirtintą mokyklos direktoriaus 2021 m. rugsėjo 10 d. įsakymu Nr. V-125), kiekvienas mokinys, bendradarbiaudamas su klasės vadovu, du kartus per mokslo metus (I ir II pusmečių pradžioje) individualios pažangos fiksavimo lapuose numato savo ugdymosi tikslus, nurodo savo lūkesčius. Pokalbyje su seniūnų taryba paaiškėjo, kad mokiniams ne visai aiški šių lūkesčių fiksavimo prasmė;
* bendrų mokyklos susitarimų dėl asmeninių mokymosi rezultatų numatymo pamokoje nėra, dėl šio aspekto palikta apsispręsti kiekvienam mokytojui asmeniškai;
* ugdymosi tikslai kaip stiprusis pamokos aspektas išskirtas tik 3 (7,6 proc.) stebėtose pamokose (lietuvių kalbos ir literatūros 6c ir 7b kl., rusų kalbos 8ae kl.). Kaip tobulintinas pamokos aspektas jie buvo paminėti 28 (71,8 proc.) stebėtose pamokose. Beveik visose stebėtose pamokose mokytojai kėlė mokymosi uždavinius, tačiau mokykloje nėra praktikos pamokoje juos suasmeninti, išsiaiškinti mokinių lūkesčius, skatinti juos pačius formuluoti siekiamą asmeninį rezultatą pamokoje – dėl to nesukuriamos sąlygos įtraukčiai pamokoje kiekvienam mokiniui.

Daugumoje pamokų mokytojai formuluoja pamatuojamą pamokos uždavinį, tačiau tik pavieniais atvejais sukuria galimybes kiekvienam mokiniui jo siekti sau patogiu būdu pagal optimalias asmenines galimybes ir mokymosi poreikius:* pamokos uždavinys mokiniams buvo skelbiamas 37 (95 proc.) stebėtose pamokose, tačiau tik vienoje pamokoje (lietuvių kalbos ir literatūros 7b kl.) mokiniams buvo sudarytos sąlygos išsikelti asmeninį mokymosi uždavinį;
* 22 pamokose (56,4 proc.) pamokos uždavinyje buvo nusakytas aiškus, lankstus laukiamas pamokos rezultatas bei kokiomis sąlygomis mokiniai to rezultato galėtų siekti, tačiau patiems mokiniams planuotis, kokiu būdu jie galėtų siekti savo asmeninio rezultato, galimybės beveik nebuvo;
* tik 11 pamokų (28,2 proc.) pamokos uždavinys buvo siejamas su kokybiniais ar kiekybiniais užduoties atkimo vertinimo kriterijais, todėl daugelyje pamokų mokiniai neskatinti ambicingai siekti aukščiausio jiems įmanomo rezultato ir prisiimti atsakomybės už asmeninius pasiekimus.

Mokinių įvairovės pažinimas, galimų kliūčių numatymas, aplinkos be kliūčių modeliavimas neišskirtinis. Mokytojai gerai pažįsta kiekvieną mokinį, bet į individualius jų poreikius pamokose atsižvelgia nesistemingai ir tik iš dalies šalina mokymosi kliūtis pamokose: * ugdymo būdų, veiklos bei priemonių alternatyvų numatymas ir naudojimas fiksuotas 17 (43,6 proc.) stebėtų pamokų;
* daugumoje pamokų vyraujantys tik tradiciniai metodai (aiškinimas, pasakojimas, frontalus klausinėjimas, demonstravimas, savarankiškas darbas įtvirtinant medžiagą ir pan.) atitinka dalies mokinių poreikius, nesudaro sąlygų kiekvieno mokinio aktyviam ir prasmingam mokymuisi, savivaldumui ugdytis. 17 pamokų (43,6 proc.) šalia tradicinių stebėti į aktyvią veiklą orientuoti metodai: praktinis tyrimas (fizika 8d, gamta ir žmogus 5/6 kl.), darbas poroje (lietuvių kalba ir literatūra 7b, vokiečių kalba 7bc, anglų kalba 5c, 10, geografija 9, integruota anglų ir rusų kalbų 6a kl.), grupinis darbas (integruota dailė ir technologijos 6b, fizinis ugdymas 6d, tikyba 5a, integruota anglų kalba ir gamta ir žmogus 6e, pilietiškumo ugdymas 9 kl.), grandinėlė (matematika 5a kl.), praktinė individuali veikla (technologijos 5b kl.), žaidimas (etika 8d kl.), žaibo metodas (lietuvių kalba ir literatūra 8e kl.);
* 41,5 proc. NŠA apklausoje dalyvavusių mokytojų pritaria teiginiui „Vaiko mokymosi sunkumus dažniausiai lemia nepalanki šeimos aplinka\*“, 39 proc. nei pritaria, nei nepritaria ir 19,5 proc. nepritaria teiginiui. Pritarimas šiam teiginiui, tyrėjų komandos teigimu, reiškia priešingą įtraukiajam ugdymui nuostatą.

Mokinio individualių poreikių atpažinimas ir pripažinimas vyksta mokytojui stebint mokinio mokymosi veiklą, elgesį pamokose, bendradarbiaujant su tėvais (globėjais, rūpintojais), švietimo pagalbos specialistais, pagal poreikį konsultuojantis su ŠPT: * VGK nariai teigia, kad pastebėjus mokymosi sunkumų yra bendradarbiaujama su švietimo pagalbos specialistais ir esant poreikiui mokiniai siunčiami į Vilkaviškio švietimo pagalbos tarnybą, kad būtų įvertintos ugdymosi sunkumų priežastys. Atlikto įvertinimo rezultatai yra aptariami VGK posėdžiuose, pristatomi mokytojams, jais remiamasi rengiant individualų ugdymo ir pagalbos mokiniui planą;
* atvykusiems iš užsienio mokiniams (mokykloje mokosi 5 tokie mokiniai) skiriamos ilgalaikės ir trumpalaikės lietuvių kalbos konsultacijos, teikiama specialistų pagalba;
* dauguma (85 proc.) SUP turinčių mokinių lanko neformaliojo švietimo užsiėmimus. SUP turintys mokiniai taip pat lanko sporto mokyklą, jaunimo centrą;
* mokykloje sudarytos galimybės kiekvienam mokiniui, ypač turinčiam nepalankias socialines, ekonomines, kultūrines sąlygas namuose, turinčiam specialiųjų ugdymosi poreikių, pasirinkti jo poreikius atliepiančias įvairių krypčių neformaliojo vaikų švietimo programas. 2019–2020 m. m. neformaliojo švietimo grupes lankė 78,7 proc. mokinių, 2020–2021 m. m. – 66,2 proc. mokinių;
* 59,3 proc. NŠA apklausoje dalyvavusių mokinių sutinka arba beveik sutinka su teiginiu, kad „Mokytojams įdomu, kuo aš domiuosi ir ką aš veikiu laisvalaikiu“.

Pastoliavimas (kaip ugdymo planavimo būdas, kurio metu numatomi edukaciniai sprendimai, padedantys mokiniams išvengti mokymosi kliūčių ir užtikrinti mokymosi sėkmę) vidutiniškas: * pokalbių su administracija metu paaiškėjo, jog sąvoka *pastoliavimas*, kaip pagalbos planavimo būdas, yra žinoma beveik visiems pedagogams, nes 95 proc. mokytojų dalyvavo mokymuose „Įtraukusis ugdymas“;
* mokymosi procese kliūčių įveikai planuojama ir taikoma parama kaip pastoliai, kad mokinys pats pasiektų numatyto tikslo (papildomos priemonės, nukreipiantys klausimai, galimybė dirbti su kitu (-ais) mokiniu (-iais) kaip stiprusis pamokos aspektas išskirtas 11 pamokų (28,2 proc.). Tinkamas ugdymo planavimo būdas, padedantis mokiniams išvengti mokymosi kliūčių, stebėtas vokiečių kalbos 7bc, rusų kalbos 8ac, fizinio ugdymo 6d, integruotoje anglų kalbos ir gamtos ir žmogaus 6e, informacinių technologijų 5d, lietuvių kalbos ir literatūros 9, tikybos 5a, technologijų 5b, fizikos 8d, chemijos 8a, matematikos 8e kl. pamokose;
* vertinimo savaitę stebėtose pamokose paveiki mokinio pagalba mokiniui fiksuota 5 pamokose (12,8 proc.): matematikos 5a, 7c, informacinių technologijų 6c, 5d, anglų kalbos 5d kl. Kad ši praktika pamokose taikoma retai, patvirtina ir mokinių atsakymai apklausoje: 57,0 proc. mokinių sutinka su teiginiu „Mokiniai džiaugiasi net ir nedideliais vienas kito pasiekimais“;
* vertinimo metu fiksuota, jog 9 pamokose (23,0 proc.) pagalbą specialiųjų ugdymosi poreikių turintiems mokiniams teikė mokytojo padėjėjos, specialioji pedagogė bei socialinė pedagogė.

Planavimo lankstumas ir nuoseklumas yra potencialus. Mokytojai, švietimo pagalbos specialistai, tėvai (globėjai, rūpintojai) kartu planuoja, rengia, peržiūri ugdymo programas, individualius ugdymo(si), pagalbos planus, reflektuodami sėkmes ir nesėkmes: * visi mokiniai mokykloje turi parengtus individualius ugdymosi planus ir programas, kuriems tai daryti reglamentuoja teisės aktai, tačiau pasirinkus atsitiktine tvarka keletą SUP turinčių mokinių programų ir jas išanalizavus, buvo pastebėta, kad jų turinys tik iš dalies atitinka nustatytus mokinio sutrikimus;
* pokalbyje su VGK dalyvavę mokytojai ir pagalbos mokiniui specialistai akcentavo, kad bendradarbiaudami tarpusavyje jie aptaria kiekvieno mokinio, kuriam sudaromas individualus planas, poreikius, parengia planą pagal susitartą formą ir su juo supažindina mokinio tėvus. Kad bendradarbiavimas su tėvais vyksta dažnai, patvirtina ir apklausoje dalyvavę mokytojai: su teiginiu „Dauguma tėvų aktyviai dalyvauja vaiko ugdyme, tariasi, siūlo idėjų“ sutinka arba beveik sutinka 78,6 proc. mokytojų. Mokykloje du kartus per mokslo metus vyksta refleksijos savaitė-susitikimai su SUP turinčiais mokiniais ir jų tėvais, pagalbos mokiniui specialistais;
* tik vienos mokinės individualiame ugdymo plane atsispindi BUP numatyta galimybė SUP turintiems mokiniams koreguoti savaitinių pamokų skaičių, atsižvelgiant į jų poreikius. VGK nariai pokalbyje teigė, kad grįžę iš užsienio mokiniai turi galimybes lankyti ilgalaikes ir trumpalaikes konsultacijas, tačiau individualių ugdymo planų pritaikymas jų poreikiams yra minimalus: dažniausiai viena užsienio kalbos pamoka keičiama į papildomą lietuvių kalbos pamoką.

Mokykloje gerai išnaudojamos BUP galimybės jungiant pamokas, integruojant mokomuosius dalykus, prevencines programas, sudarant galimybes rinktis įvarius neformaliojo švietimo būrelius pagal individualius poreikius: * beveik visų dalykų pamokos, esant daugiau nei vienai savaitinei pamokai (išskyrus fizinį ugdymą), yra jungiamos po dvi pamokas iš eilės, kas sudaro sąlygas mokytojams organizuoti veiklas taip, kad mokiniai galėtų aktyviai įsitraukti į ilgesnes, prasmingesnes veiklas ir siekti asmeninių tikslų. Tačiau šia sudaryta galimybe mokytojai naudojasi nesistemingai ir dažniausiai organizuoja pamokas pagal dvi atskiras temas;
* pokalbiuose su administracija paaiškėjo, kad mokykloje yra susitarimas, jog kiekvienas mokytojas per mokslo metus turi ne mažiau kaip vieną integruotą-atvirą pamoką su kolega. 2019–2020 m. m. 75 proc. mokytojų vedė integruotas pamokas. Vertinimo metu vertintojai stebėjo 3 integruotas-atviras pamokas, šių pamokų vertinimo vidurkis buvo 3,2, dvi iš šių pamokų atitiko mokymosi paradigmą (dailės ir technologijų 6b ir anglų ir rusų kalbų 6a kl.). Apibendrinant, galima daryti išvadą, kad mokytojai, planuodami ugdymo procesą kartu, veiksmingai išnaudoja savo potencialą ir paveikiai kuria įtraukiojo ugdymosi praktikas mokykloje;
* planuojant ugdymo plano valandas mokinių poreikiams tenkinti, remiamasi duomenų apie mokinių pasiekimus ir priimtų sprendimų poveikį mokinių pasiekimams analizės išvadomis. Atsižvelgdama į 2019 m. 6 ir 8 kl. NMPP rezultatus ir 10 kl. PUPP rezultatus, mokykla priėmė sprendimą didesnį dėmesį skirti mokinių matematiniams gebėjimams ir aukštesniesiems skaitymo gebėjimams ugdyti. 6 kl. mokiniams sudaryta galimybė matematinius gebėjimus ugdyti matematikos ilgalaikėse konsultacijose (2 pam. / sav.), aukštesniuosius skaitymo gebėjimus ugdyti lietuvių kalbos ilgalaikėse konsultacijose (1 pam. / sav.). 8 kl. mokiniams sudaryta galimybė matematinius gebėjimus ugdyti matematikos ilgalaikėse konsultacijose aukštesnius ir žemesnius ugdymosi pasiekimus turintiems mokiniams (5 pam. / sav.), aukštesniuosius skaitymo gebėjimus ugdyti – 4 lietuvių kalbos ilgalaikėse konsultacijose (1 pam. / sav.). 10 kl. mokiniams sudaryta galimybė matematinius ir lietuvių kalbos gebėjimus ugdyti pasirenkamuosiuose matematikos (0,5 pam. / sav.) ir lietuvių kalbos ir literatūros (0,5 pam. / sav.) moduliuose. Matematikos dalyko žinias ir įgūdžius gilinti matematikos ilgalaikėse konsultacijose 2019–2020 m. m. pasirinko 68,1 proc., 2020–2021 m. m. – 86,5 proc. 6 kl. mokinių. Vertinimo savaitę vertintojai lankėsi 2 trumpalaikėse konsultacijose, 2 tvarkaraštyje numatytos konsultacijos nevyko (buvo perkeltos). Konsultacijose dalyvavę mokiniai jas pasirinko dėl skirtingų priežasčių: vieni dėl to, kad jiems labai patinka pamoka ir nori su mokytoja padirbėti papildomai, kiti – dėl to, kad taip sudaromos sąlygos perrašyti kontrolinį darbą ir gauti geresnį įvertinimą;
* planuodami pamokas mokytojai tik iš dalies apgalvoja ugdymosi būdus, kurie padės mokiniams siekti pamokos tikslų, retai numato užduoties atlikimo būdo pasirinkimą. Planavimo lankstumas ir nuoseklumas kaip stiprioji veiklos sritis išskirta 3 stebėtose pamokose (7,7 proc.). Planuodami pamokas mokytojai didžiausią dėmesį skiria veikloms, kurios dažniausiai orientuotos į naujos medžiagos žinių įsiminimo ir taikymo lygmenį. Mokytojai nesistemingai numato, su kokiais mokymosi, aplinkos, veiklos būdų ir metodų barjerais gali susidurti mokiniai.

Švietimo pagalbos specialistų ir mokytojo padėjėjų vaidmenys planuojant ir įgyvendinant ugdymo procesą vertinami gerai, ir yra stiprusis mokyklos veiklos aspektas. Vertintojų surinkti ir išanalizuoti duomenys leidžia teigti, jog mokytojai, švietimo pagalbos specialistai ir mokytojo padėjėjai, dirbdami kartu, tinkamai siekia visiems mokiniams (ypač turintiems didelių specialiųjų ugdymosi poreikių) sudaryti sąlygas sėkmingai dalyvauti ugdymosi procese:* stebėtų pamokų analizė rodo, kad pamokos metu mokytojo padėjėjas ar specialusis pedagogas dažniausiai būna šalia didelių specialiųjų ugdymosi poreikių turinčių mokinių, tačiau, esant poreikiui, pagalbą teikia ir kitiems klasės mokiniams. Pokalbyje su Metodine taryba mokytojai teigė, kad pagalbos specialistai dirba lanksčiai, prireikus visada galima juos pasikviesti į pamoką, jei pamokos tema yra sudėtingesnė;
* tiek administracijos, tiek mokytojų, tiek pagalbos specialistų nuomone, visų pagalbos mokiniui specialistų ir mokytojo padėjėjų mokykloje užtenka, kad būtų tenkinami visų mokinių poreikiai;
* mokykloje dirbančių mokytojo padėjėjų kvalifikacija yra aukštesnė, nei numato teisės aktai. Mokykla mokytojo padėjėjais įdarbina buvusius mokyklos mokytojus bei dalyko mokytojus, turinčius mažesnį darbo krūvį, taip pat dalį mokytojo padėjėjo etato turi ir specialioji pedagogė. Tokiu būdu mokytojo padėjėjas pamokoje mokiniui gali teikti ne tik elementarią funkcinę pagalbą, bet ir pedagoginę pagalbą, daug geriau atliepti mokinio asmeninius poreikius mokantis dalyko bei ugdant bendrąsias kompetencijas. Vertintojų stebėtose 9 pamokose, kuriose mokiniams pagalbą teikė mokytojo padėjėjas ar specialusis pedagogas, vadovavimas kiekvieno mokinio ugdymuisi buvo įvertintas geriau (vidurkis 2,58) nei visose pamokose (vidurkis 2,49). Šiose 9 pamokose geriau buvo vertinamos ir mokinių patirtys: dirbant su pagalba pamokų vidurkis yra 2,58, o bendras visų stebėtų pamokų vidurkis – 2,51;
* apklausoje dalyvavę mokiniai, gaunantys specialiąją pedagoginę pagalbą, statistiškai daug palankiau vertina teiginį „Kai susiduriu su sunkumais atlikdamas (-a) užduotį, prašau mokytojų pagalbos“ – standartizuotas vidurkių skirtumas yra 0,3. Tai pagrindžia, kad šiems mokiniams teikiama pagalba pamokoje yra paveiki;
* pokalbių su VGK, mokytojais bei mokytojo padėjėjais metu paaiškėjo, kad pamokos planavimo etape mokytojai nesistemingai bendrauja su pagalbos specialistais. Jie tinkamai kartu tariasi rengdami individualius planus ir programas (metams ar pusmečiui), tačiau nėra glaudaus bendradarbiavimo ruošiantis konkrečiai pamokai. Dauguma mokytojų prieš pamoką trumpai aptaria su pagalbos specialistais mokymosi veiklas, pateikia pamokos užduotis, tačiau nesikalba apie tai, kokia korekcinė pagalba pagal individualų mokinio sutrikimą galėtų būti teikiama, kokius pastoliavimo variantus dėl atsirandančių asmeninių, programos ar įgūdžių kliūčių galima būtų planuotai taikyti.

Pagalba mokiniui ir šeimai yra tinkama. Mokykloje aiškiai susitarta dėl paramos ar pagalbos teikimo mokiniams ir šeimoms tvarkos. Teikdama pagalbą, mokykla naudojasi vidiniais ir išoriniais resursais, bendradarbiauja su Vilkaviškio ŠPT, socialiniais partneriais: * mokykloje parengti atskiri modeliai, pagal kuriuos pagalba teikiama įvairių poreikių mokiniams: turintiems mokymosi sunkumų, grįžusiems iš užsienio, mokomų namuose, mokiniams, kuriems diagnozuotas autizmas, turintiems elgesio sutrikimų. Pokalbyje Metodinės tarybos nariai teigė, kad jiems patogu, kai reikalui esant aiškiai žinoma, pagal kurį modelį turi būti teikiama pagalba, tuomet nekyla nesusipratimų, kas ką turi daryti, kas už ką atsakingas, mokiniai visada laiku sulaukia pagalbos;
* 85 proc. apklausoje dalyvavusių 5–10 klasių mokinių tėvų sutinka arba beveik sutinka su teiginiu „Kai mano vaikui kyla sunkumų, mokytojai noriai suteikia pagalbą“ ir 95 proc. – kad „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“. Statistiškai reikšmingai geriau teiginį „Specialistų (specialiojo pedagogo, logopedo, psichologo) pagalba mano vaikui labai veiksminga“ vertina tėvai, kurių vaikai gauna specialiąją pagalba – standartizuoto vidurkio skirtumas yra 0,48. Todėl galima daryti išvadą, kad informacija apie pagalbos mokiniui poreikį yra prieinama ir kryptinga;
* septinti metai vyksta savanorystės-lyderystės projektas ,,Mokiniai mokiniams“ (mokiniai veda užsiėmimus kitiems mokiniams patyčių, smurto, žalingų įpročių prevencijos temomis), mokykloje veikia „Lyderių klubas“ (jo veiklose dalyvaujantys mokiniai teikia pagalbą silpniau besimokantiesiems), vykdomas socializacijos projektas „Draugaukime, keliaukime, pažinkime“ (pirmenybė dalyvauti skiriama socialiai pažeidžiamų grupių vaikams), mokykloje įdiegtos dvi ,,Patyčių dėžutės“ (virtualioje ir fizinėje aplinkoje), įrengtas sensorinis-relaksacinis kabinetas, veikia pailgintos dienos grupė. Visos šios priemonės prisideda prie paramos ir pagalbos teikimo veiksmingumo ir įtraukios kultūros kūrimo mokykloje;
* beveik visi (49 iš 50) mokykloje besimokantys specialiųjų ugdymosi poreikių turintys mokiniai 2019–2020 m. m. gavo specialiojo pedagogo pagalbą, tačiau ši pagalba netinkama Paežerių skyriuje, kuriame mokosi 7 SUP turintys mokiniai. Kalbinti skyriaus mokytojai teigė, kad jie yra konsultuojami dėl specialiosios pagalbos teikimo, tačiau pamokose nei mokytojo padėjėjo, nei specialiojo pedagogo pagalbos neturi. Skyriuje dirba tik socialinė pedagogė, kuri sprendžia visas pagalbos mokiniui problemas, vadovauja atskirai skyriaus VGK;
* mokykloje nepakankama pagalba mokiniams, turintiems kalbos ir komunikacijos sutrikimų. Logopedo pagalbą VGK sprendimu gauna mokiniai, grįžę iš užsienio, taip pat tie mokiniai, kuriems ši pagalba yra paskirta Vilkaviškio ŠPT, kitiems mokiniams (turintiems kalbos ir kitų komunikacijos sutrikimų) ji neteikiama. Pokalbyje VGK nariai teigė, kad patys tėvai neprašo logopedės pagalbos, tačiau mokykloje dirbanti logopedė niekada netyrė, kiek yra mokinių, kuriems tokia pagalba būtų reikalinga, ir neinicijavo tokios pagalbos teikimo.

Išanalizavę ir apibendrinę minėtus duomenis, vertintojai priėjo prie išvados, kad ugdymo(si) planavimas mokykloje viršija vidurkį ir sudaro sąlygas daugumos mokinių įtraukčiai, atsižvelgiant į jų mokymosi skirtumus, poreikius, galimybes ir specialiųjų ugdymosi poreikių ypatumus. |
| 2.2. Įgalinantis vadovavimas mokymuisi ir mokinių mokymosi patirtys, 3 lygis. | Įgalinantis vadovavimas mokymuisi ir mokinių mokymosi patirtys yra vertinami gerai, išskyrus patenkinamai vertinamą visų mokinių motyvuojantį įtraukimą į mokymosi procesą ir sąlygų sudarymą strategiškai taikyti ir įvairiais būdais pademonstruoti žinojimą, kuris yra tobulintinas mokyklos veiklos aspektas:* apibendrinus stebėtų pamokų protokolų duomenis, matyti, kad pamokos aspektas „Vadovavimas kiekvieno mokinio ugdymui“ yra vertinamas 2,49, moda (dažniausias vertinimas) – 2, o aspektas „Mokymosi patirtys“ yra vertinamas 2,51, moda – 3;
* geriausiai vertinamos 5–6 klasių koncentro stebėtos pamokos (N=15), kurių vidurkis 2,78. 7–8 klasių stebėtų pamokų vidurkis (N=16) yra 2,24, o 9–10 klasių stebėtų pamokų vertinimo vidurkis yra 2,13 (N=7);
* analizuojant stebėtas pamokas pagal atskirus aspektus, galima pastebėti, kad geriausiai buvo vertinamos ugdymosi aplinkos ir vadovavimas kiekvieno mokinio ugdymuisi 6 klasėse – abu vidurkiai 3,13, o žemiausi vertinimai yra kiekvieno mokinio pažangos ir pasiekimų 8 klasėje – vertinimo vidurkis 1,44;
* mokytojų ir vyresniųjų mokytojų stebėtų pamokų (N=17) vertinimo vidurkis žemesnis nei mokytojų metodininkų (N=22): atitinkamai 2,11 ir 2,55;
* mokykloje ryški tendencija, kad kuo didesnė klasė, tuo geresnis stebėtų pamokų vertinimo vidurkis: klasių, kuriose mokosi iki 8 mokinių, pamokų vertinimo vidurkis yra 1,7 (N=4), nuo 9 iki 24 mokinių (N=27) vidurkis yra 2,46, virš 25 mokinių (N=8) vidurkis – 2,53;
* geriausi vertinimo vidurkiai yra lietuvių kalbos ir literatūros (2,77), informacinių technologijų (2,8) ir meninio-technologinio ugdymo (2,8) pamokų. Žemiausiai buvo vertinamos matematikos (2,0), socialinio ugdymo (2,04) ir gamtamokslinio ugdymo (2,15) pamokos;
* analizuojant stebėtų pamokų koreliacinius ryšius, matyti, kad stipriausias koreliacinis ryšys yra tarp vadovavimo kiekvieno mokinio ugdymuisi ir ugdymosi aplinkų (0,8), vadovavimo kiekvieno mokinio ugdymuisi ir mokymosi patirčių (0,71) ir vadovavimo kiekvieno mokinio ugdymuisi ir vertinimo ugdant (0,71). Kiekvieno mokinio pažanga ir pasiekimai stipriausią koreliacinį ryšį turi su vertinimu ugdant (0,69). Stipriausios sąsajos leidžia daryti išvadą, kad mokytojai mokykloje kūrybiškai išnaudoja ugdymosi aplinką mokymui organizuoti, tikslingai, veiksmingai planuoja mokymo priemonių, turimų informacijos šaltinių, IKT panaudojimą. Stiprus ryšys tarp mokytojo veiklos ir mokymosi bei vertinimo rodo, kad mokytojo veikla daro reikšmingą įtaką mokinių mokymuisi ir vertinimui, tačiau pamokoje vyraujanti mokymo paradigma nesudaro sąlygų aktyviam mokinių mokymuisi ir patirtims, o neaptarti vertinimo kriterijai neleidžia pamatuoti individualios pažangos.

Visų mokinių motyvuojantis įtraukimas į mokymosi procesą yra nesistemingas. Mokytojas retai sudaro sąlygas individualiai pasirinkti tikslą, mokymosi būdą, užduoties atlikimo būdą, priemones ir kt.; identifikuoja individualią motyvaciją mokiniui; kuria optimalius iššūkius, netikėtą kontekstą; pašalina / minimizuoja galimus trukdžius; kuria galimybes mokiniams bendradarbiauti:* kaip stiprusis pamokos aspektas mokinių motyvuojantis įtraukimas į mokymosi procesą buvo paminėtas 18 stebėtų pamokų (46,2 proc.), kaip tobulintinas – 15 pamokų (38,5 proc.). Dažniausiai mokytojai leidžia mokiniams pasirinkti, kokiu tempu jie nori dirbti, išvardydami, kokias užduotis reikia atlikti per pamoką. Tačiau net ir tokiu atveju dalis mokytojų išmokimo stebėjimui naudoja visos klasės frontalų tikrinimą, o tai iš esmės nesudaro sąlygų mokiniui dirbti individualiu tempu, nes lėčiau dirbantys mokiniai, dar neatlikę užduoties, jau sužino teisingą atsakymą;
* dalyje pamokų mokytojai bando įtraukti mokinius į pamokos planavimą, paklausia, kaip klasė galėtų dirbti pamokoje, ką norėtų ir galėtų mokytis pamokoje, tačiau asmeninių mokinio pasirinkimų neakcentuoja. Galimybė rinktis asmeninius mokymosi pasiekimus fiksuota tik 2 pamokose (5,3 proc.): integruotoje anglų ir rusų kalbų 6a ir lietuvių kalbos ir literatūros 7b kl.;
* galimybė rinktis mokymosi būdą, užduoties atlikimo būdą ar priemones kaip stiprusis pamokos aspektas fiksuotas 10 pamokų (25,6 proc.): anglų kalbos 5c, 10, lietuvių kalbos ir literatūros 10, 7b, 8e, matematikos 5a, integruotoje dailės ir technologijų 6b, technologijų 5b, fizikos 8d, tikybos 5a kl. pamokose;
* tik 32,4 proc. apklausoje dalyvavusių mokinių sutinka arba beveik sutinka su teiginiu „Mokytojai man dažnai leidžia pasirinkti, kokias užduotis atlikti“, o 50,5 proc. – su teiginiu „Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“;
* sąlygos bendradarbiauti ir partneriškai mokytis, teikti pagalbą vienas kitam mokantis iš viso fiksuotos 16 pamokų (48,7 proc.), tačiau kaip stiprusis pamokos aspektas minėtos tik 6 pamokose (15,4 proc.): matematikos 7c, 5a, anglų kalbos 10, integruotoje dailės ir technologijų 6b, istorijos 7d, informacinių technologijų 6c kl.;
* pokalbyje su vertintojais klasių seniūnai teigė, kad jiems patinka pamokos tada, kai mokytojai organizuoja grupinius darbus, tačiau tokių pamokų būna mažai. Tą patį patvirtino ir apklausoje dalyvavę mokiniai: su teiginiu „Mokytojai mus dažnai skirsto dirbti porose, grupėse“ sutiko arba beveik sutiko tik 37,2 proc. mokinių.

Sąlygų supratimui ir giliam mokymuisi sudarymas vertinamas gerai. Mokytojai dažnai sudaro sąlygas visiems ir kiekvienam mokiniui visiškai suprasti naują mokymosi medžiagą, pateikdami ją skirtingais būdais (kalba, vaizdu, praktiškai veikiant ir kt.); įsitikina, kad mokiniai supranta vartojamą žodyną, kalbos struktūras, simbolius, schemas; skatina žinojimo sisteminimą, pertvarkymą, naujų žinių siejimą su turimomis ir kt.:* sąlygų supratimui ir giliam mokymuisi sudarymas kaip stiprusis pamokos aspektas paminėtas 5 pamokose (12,8 proc.): lietuvių kalbos ir literatūros 10, anglų kalbos 5c, 5d, vokiečių kalbos 7bc, matematikos 7c kl. Kaip tobulintinas pamokos aspektas minėtas 13 pamokų (33 proc.);
* 30 pamokų (76,9 proc.) sudarytos tinkamos sąlygos visiems ir kiekvienam mokiniui gerai suprasti naują mokymosi medžiagą, pateikiant ją skirtingais būdais (kalba, vaizdu, praktiškai veikiant, skaitant ir kt.). Šiam tikslui pasiekti mokytojai naudoja įvairias mokymo priemones, didinančias vaizdumą, IKT, kuria palankią mokymuisi aplinką pamokoje, sieja mokomąją medžiagą su mokinių gyvenimiška patirtimi. Nors dėl susiklosčiusios pandeminės situacijos šalyje daugelis mokyklos mokytojų vaikšto po klases, tačiau jie vis tiek išnaudoja galimybes kurti vaizdų pamokos turinį. Neblogas, potencialus ir kūrybiškas mokymosi aplinkos išnaudojimas fiksuotas 94,8 proc. pamokų. Bendras stebėtų pamokų ugdymosi aplinkų vertinimo vidurkis 2,67, moda – 3;
* 90,7 proc. apklausoje dalyvavusių mokytojų sutinka arba beveik sutinka su teiginiu „Mokytojai gali naudotis bet kuriame mokyklos kabinete esančiomis priemonėmis“, o 84 proc. 5–10 klasių tėvų sutinka arba beveik sutinka, kad „Mokytojai geba aiškiai ir suprantamai mokyti vaikus“.

Sąlygų sudarymas strategiškai taikyti ir įvairiais būdais pademonstruoti žinojimą vertinamas patenkinamai, ir yra tobulintinas mokyklos veiklos aspektas. Mokytojai daugumoje pamokų sudaro sąlygas visiems mokiniams pademonstruoti žinojimą atliekant individualias įtvirtinimo užduotis iš vadovėlio ar padalomosios medžiagos, tačiau retai kuria sąlygas pritaikyti turimas žinias strateguojant, planuojant, kuriant, konstruojant, modeliuojant, prognozuojant, ieškant problemų sprendimo būdų ir kt. Apibendrinę stebėtas pamokas, vertintojai daro išvadą, kad pamokose nesistemingai kuriamas judrus, aktyvus, veiklus mokymosi procesas, atsižvelgiant į mokinių poreikius. Pamokose mokytojai retai numato ir naudoja alternatyvius būdus žinių taikymo procesams ir žinojimui atskleisti, kuriuos rinktis turi galimybę mokiniai, atsižvelgdami į savo stiprybes ir interesus: * 21 stebėta pamoka (54,0 proc.) vertinta kaip tradicinė, jose dominavo mokytojas, 14 pamokų (36,0 proc.) bandyta dirbti šiuolaikiškai ir tik 4 pamokos (10,0 proc.) buvo šiuolaikiškos, jose vyravo mokinių mokymasis. Pamokų, kuriose vyravo mokymosi paradigma, metu mokiniai patyrė atradimo džiaugsmą, patys aktyviai mokėsi, rinkosi jiems priimtinas priemones, pagalbos būdus, užduoties atlikimo būdus ar užduočių sunkumą ir sau priimtinu būdu demonstravo savo žinojimą. Toks veiklus mokymosi procesas fiksuotas integruotoje dailės ir technologijų 6b, integruotoje anglų ir rusų kalbų 6a, technologijų 5b ir lietuvių kalbos ir literatūros 7b kl. pamokose;
* kaip stiprusis pamokos aspektas sąlygų sudarymas pademonstruoti žinojimą vertintojų paminėtas 3 pamokose (7,6 proc.): integruotoje dailės ir technologijų 6b, matematikos 5a, dailės 6c kl.;
* aukščiausiai mokinių mokymosi patirtys vertintos šiuolaikinės paradigmos pamokose, vertinimo vidurkis – 3,5 (iš 4), žemiausiai – tradicinės paradigmos pamokose, jų vertinimo vidurkis – 2,14. Sąveikos paradigmos pamokose mokinių mokymosi patirčių vertinimo vidurkis – 2,79;
* kad mokytojo aiškinimas, demonstravimas ar kiti pasyvūs informacijos perteikimo būdai neskatina mokinių aktyviai mokytis, patvirtina ir apklausoje dalyvavusių mokinių atsakymai. Su teiginiu „Kai mokytojai aiškina, dažnai galvoju apie kitus dalykus“ nesutinka 48,3 proc. mokinių, kiti mokiniai su teiginiu sutinka arba yra abejojantys.

Įtraukios kultūros kūrimas mokykloje potencialus ir yra stiprusis mokyklos veiklos aspektas. Mokykloje mokinių tarpusavio, mokinių ir mokytojų, mokytojų tarpusavio santykiai yra geri, grindžiami pozityvaus elgesio skatinimu, pagarba, pasitikėjimu, geranoriškumu, rūpinimusi padedant. Siekiama, kad kiekvienas jaustųsi vertingas, reikalingas ir saugus. Mokinių elgesys konstruojamas laikantis iš anksto susitartų taisyklių ir procedūrų, socialiniu emociniu ugdymu, pageidaujamo elgesio skatinimu. Dalyje pamokų vyrauja tinkami mokinių mokymosi lūkesčiai, mokyklos vadovai dalijasi įtraukiojo ugdymo filosofija, kad kiekvienas mokinys yra vertingas ir vertinamas:* įtraukios kultūros kūrimas kaip stiprusis pamokos aspektas paminėtas 24 stebėtose pamokose (61,5 proc.) ir tik 2 pamokose (5,1 proc.) įvardytas kaip tobulintinas pamokos aspektas;
* beveik visose 37 pamokose (94,8 proc.) buvo fiksuojamas geras ir labai geras mokinių elgesys, pamokose vyravo drausmė ir tvarka, buvo kuriamas palankus mokymuisi mikroklimatas, jaučiami aiškūs susitarimai dėl elgesio pamokoje. Tik 4 stebėtose pamokose mokiniai vėlavo į pamoką, vienoje iš jų – dėl vykusio bendro mokyklos renginio, skirto Tolerancijos dienai paminėti;
* pokalbyje Metodinės tarybos nariai teigė, kad mokytojams rūpi kiekvienas vaikas mokykloje, jie tiki, kad kiekvienam mokiniui gali pasisekti. Kad mokiniai jaučia daugelio mokytojų rūpinimąsi, pokalbyje su vertintojais patvirtino ir Seniūnų taryba;
* Mokykloje įgyvendinama SEU (socialinio emocinio ugdymo) programa „Paauglystės kryžkelės“, į kurią integruotos smurto, patyčių ir žalingų įpročių prevencijos temos. SEU pamokos vyksta visose klasėse kiekvieną pirmadienį pirmą pamoką. Vertintojai lankėsi 3 SEU užsiėmimuose, skirtuose Tolerancijos dienai paminėti. Šių užsiėmimų metu buvo vykdytos praktinės mokinių veiklos (dailės terapija, grupinis mokinių darbas), kuriose mokiniai galėjo ugdytis socialines emocines kompetencijas. Taip pat 7–8 klasių mokiniams vyksta užsiėmimai pagal programą D.R.A.S.A. (žalingų įpročių prevencija), mokyklos mokiniai dalyvauja kasmetiniame žalingų įpročių prevencijos konkurse „Tu gali rinktis“, sveikos gyvensenos projekte „Sveikas vaikas – mūsų ateitis“, mokykla įsitraukusi į sveikatą stiprinančių mokyklų tinklo veiklas;
* įtraukiojo ugdymo vertybės žinomos ir suprantamos daugumai mokyklos darbuotojų, mokinių, tėvų. Apklausoje 78 proc. mokinių sutinka arba beveik sutinka su teiginiu, kad „Mokyklos mokytojai ir kiti darbuotojai yra labai draugiški“, 82,8 proc. – kad „Mano mokytojai man visada padeda“ ir 81,6 proc. – kad „Aš padedu klasės draugams, kai jiems kyla sunkumų“. 90,5 proc. apklausoje dalyvavusių 5–10 kl. mokinių tėvų sutinka arba beveik sutinka, kad „Mokykloje mokiniai ir mokytojai vieni su kitais elgiasi pagarbiai“. Mokyklai vertėtų labiau stiprinti įtraukiosios kultūros kūrimą ir vertybių puoselėjimą Paežerių skyriuje, nes 40 proc. 2–4 klasių mokinių tėvų atsakymų rodo, jog tai yra santykinai probleminiai mokyklos aspektai įtraukiojo ugdymo požiūriu;
* pokalbyje mokyklos administracija teigė, kad mokykloje nėra buvę nė vieno atvejo, kad į mokyklą nebūtų priimti mokiniai dėl savo individualių poreikių. Mokyklos tarybos nariai (tėvai) taip pat akcentavo, kad, jei klasėje atsiranda mokinys, turinis elgesio sutrikimų, tėvai ateina į pagalbą mokyklai, o ne reikalauja pašalinti tokį mokinį iš mokyklos, tokiu būdu problemos visada išsprendžiamos;
* pamokos kortelių analizė rodo, kad dalyje (17 pamokų, 43,6 proc.) vyrauja tinkami lūkesčiai mokiniams, šiose pamokose mokytojai kuria mokinių galimybes atitinkančius iššūkius. Tačiau analizuojant mokytojų pamokos kortelėse pateiktus pamokų uždavinius ir lyginant juos su mokinių pasiekimų pamokoje matavimu, pastebima, kad daugumoje pamokų pasitenkinama minimaliu pasiekimų lygiu („mokiniai atliks 1–3 užduotis“, „bent 1 užduotį“, „4 iš 10“, „bent pusę“ ir pan.). Kadangi pamokos uždavinio kriterijai daugumoje pamokų neaptariami kartu su pamokos uždaviniu, mokiniai asmeninių pasiekimų pamokoje neplanuoja (žr. 2.1. „Ugdymo(si) tikslai“), mokiniams pamokoje kuriamas įspūdis, kad pakanka atlikti užduočių minimumą ir tu jau esi pasiekęs pamokos uždavinį. Toks požiūris neskatina mokinio siekti aukščiausio jam įmanomo rezultato, o pamokos pabaigoje organizuojant įsivertinimą nesudaro sąlygų mokiniui objektyviai pasimatuoti pasiekimus pamokoje;
* kadangi stebėjimo metu mokykloje vyravo tradicinės pamokos, kuriose mokiniams nesudaromos sąlygos aktyviai mokytis, daugelyje stebėtų pamokų vertintojai fiksavo, kad mokėjimo mokytis kompetencija ugdoma fragmentiškai (17 stebėtų pamokų, 43,6 proc.) arba visai neugdoma (12 pamokų, 30,8 proc.), mokiniams nesudaromos sąlygos savivaldumui ugdytis ir demonstruoti. Lietuvių kalbos ir literatūros 10, 8e, 6b, 7b, integruotoje anglų ir rusų kalbų 6a, informacinių technologijų 5d, technologijų 5b, fizikos 8d ir geografijos 9 kl. pamokose mokytojai buvo planavę ugdyti mokėjimo mokytis kompetenciją ir tai kryptingai darė: kartu su mokiniais planavo pamokos laiką, skatino bendradarbiavimą ir pagalbą mokymosi sunkumams ir kliūtims įveikti, sudarė sąlygas dirbti su informacijos šaltiniais.

Išanalizavę minėtus duomenis, vertintojai priėjo prie išvados, kad įgalinantis vadovavimas mokymuisi ir mokinių mokymosi patirtys mokykloje yra tinkami, siekiant kiekvieno mokinio pažangos.  |
| 2.3. Vertinimas ugdant ir rezultatai, 2 lygis. | Vertinimas ugdant ir rezultatai mokykloje patenkinami, o rezultatai (pasiekimai ir pažanga) yra tobulintinas mokyklos veiklos aspektas. Pasiekimų vertinimas, atsižvelgiant į mokinių įvairovę, neišskirtinis. Pamokose atliktų užduočių, veiklų vertinimui dažnai stigo aiškių, konkrečių kriterijų, skirtų patikrinti, įvertinti ar įsivertinti kiekvieno mokinio išmokimą pamokoje: * apibendrinus vertintojų stebėtų pamokų protokolų duomenis, paaiškėjo, kad pamokos komponento „Vertinimas ugdant“ vertinimo vidurkis yra 2,33. Dažniausias vertinimas (moda) – 2;
* tik vienoje iš stebėtų pamokų vertinimas ugdant vertintas labai gerai. Integruotoje anglų ir rusų kalbų 6a kl. pamokoje mokytojai veiksmingai naudojo vertinimą, stiprindami visų mokinių tikėjimą savo galiomis;
* vertinimo kriterijų aiškumas kaip stiprusis pamokos aspektas paminėtas 3 pamokose (7,7 proc.), kaip tobulintinas – 12 pamokų (30,8 proc.);
* tik 11 pamokų (28,2 proc.) pamokos uždavinys buvo siejamas su kokybiniais ar kiekybiniais užduoties atkimo vertinimo kriterijais, su mokiniais aptariama, koks darbas bus laikomas geru;
* 15 stebėtų pamokų (38,5 proc.) fiksuotas paveikus daugumai mokinių formuojamasis vertinimas pagiriamaisiais, padrąsinančiais žodžiais: „gerai“, „šaunuolis“, „puikiai“, „teisingai“, „labai gerai“. Tai fiksuota lietuvių kalbos ir literatūros 7b, 6c, 10, 8e, vokiečių kalbos 7bc, anglų kalbos 5c, integruotoje dailės ir technologijų 6b, geografijos 9, informacinių technologijų 5d, 6c, fizikos 8d, technologijų 5b, fizinio ugdymo 6d, dailės 6c, istorijos 7d kl. pamokose. Kitose stebėtose pamokose formuojamasis vertinimas nesistemingas arba neveiksmingas, dažniausiai formalus, neparemtas vertinimo kriterijais, tik daliai mokinių suprantamas ir įtraukus;
* mokyklos 2021–2022 m. m. ugdymo plane fiksuota, jog specialiųjų ugdymosi poreikių turinčių mokinių, kurie mokosi pagal pritaikytas bendrojo ugdymo programas, mokymosi rezultatai vertinami ta pačia balų sistema, kaip ir visi mokiniai, pritaikant vertinimo ir atsiskaitymo būdus. Išskirtinių, paveikių specialiųjų ugdymosi poreikių turinčių mokinių vertinimo būdų išorės vertinimo savaitę nefiksuota.

Pažangą skatinantis grįžtamasis ryšys neblogas. Mokytojai, klasių auklėtojai ir švietimo pagalbos specialistai užtikrina, kad mokiniams ir jų tėvams (globėjams, rūpintojams) informacija apie mokymąsi būtų teikiama reguliariai, būtų informatyvi, asmeniška. Tačiau pamokose pažangą skatinantis grįžtamasis ryšys yra vienpusis (teikiamas mokytojo mokiniui), retai siekiama abipusio grįžtamojo ryšio (dialogo), padedančio mokytojams pasirinkti tinkamas mokymo strategijas, o mokiniams – siekti optimalios asmeninės sėkmės, taisyti mokymosi spragas ir vadovauti savo pačių mokymuisi:* mokytojo grįžtamojo ryšio teikimas mokiniui kaip stiprusis pamokos aspektas paminėtas 8 pamokose (20,5 proc.): vokiečių kalbos 7bc, anglų kalbos 5c, matematikos 8e, fizinio ugdymo 6d, rusų kalbos 7d, dailės 6c, istorijos 7d, geografijos 9 kl. pamokose;
* atlikus stebėtų pamokų protokolų analizę matyti, kad daugumoje pamokų (32 pamokose, 82,0 proc.) mokytojai tinkamai teikė grįžtamąjį ryšį individualiai ir visai klasei kartu, stebėjo mokinių klaidas, pateikė nukreipiančius klausimus, informaciją apie mokymąsi, tačiau nesudarė sąlygų mokiniams pamokos eigoje reflektuoti savo mokymosi procesą ir remiantis ta informacija priimti sprendimus;
* kaupiamasis vertinimas buvo fiksuotas 14 pamokų (34,9 proc.): rašomi „mažieji“ pažymiai (1 pamokoje), pliusai (5 pamokose), taškai (5 pamokose), kreditai / antspaudai (2 pamokose), lipdukai (1 pamokoje). Tačiau dažnai mokiniams neakcentuojama, už ką konkrečioje pamokoje yra rašomas kaupiamasis vertinimas, tiesiog pamokos pradžioje paminima, kad jis bus ir kiek taškų / kreditų / pliusų galima surinkti. Metodinės tarybos nariai pokalbyje su vertintojais minėjo, kad susitarimai dėl kaupiamojo vertinimo yra priimami metodikos grupėse ir su jais supažindinami mokiniai, tačiau tik dalis mokytojų savo pamokose detalizavo kaupiamojo balo kriterijus;
* kad mokiniams ne visada yra aiškūs vertinimo kriterijai, patvirtina ir tai, jog 66,0 proc. mokinių, dalyvavusių apklausoje, sutinka arba beveik sutinka su teiginiu „Mokytojo pateikti atliktų užduočių komentarai man visada aiškūs ir suprantami“.

Mokinių pasiekimai ir pažanga pamokose vidutiniški. Vertindami mokinių pasiekimus ir pažangą, mokytojai vadovaujasi Vilkaviškio Salomėjos Nėries pagrindinės mokyklos individualios pažangos stebėjimo ir fiksavimo tvarkos aprašu bei mokyklos mokinių mokymosi pažangos ir pasiekimų vertinimo tvarkos aprašu. Nors susitarimai dėl individualios pažangos matavimo mokykloje yra priimti, tačiau pamokose visų mokinių ir kiekvieno pažanga, atsižvelgiant į individualias mokinio startines pozicijas, raidos galimybes, numatytus pasiekimus, stebima, analizuojama, reflektuojama tik iš dalies veiksmingai:* apibendrinus stebėtų pamokų duomenis, matyti, kad pamokos komponentas „Kiekvieno mokinio pažanga ir pasiekimai“ yra vertinamas 1,97, moda – 2 ir tai yra žemiausias vertinimas iš visų pamokos aspektų;
* 31 stebėtoje pamokoje (79,5 proc.) fiksuotas nesistemingas ir neveiksmingas, 8 pamokose (20,5 proc.) – geras mokinių asmeninės pažangos matavimas, fiksavimas, planavimas, išmokimo tikrinimas (grįžimas prie mokymo(si) uždavinio, aiškūs vertinimo kriterijai), apibendrinimas ir refleksija. Nė vienoje stebėtoje pamokoje šis aspektas nebuvo fiksuotas kaip išskirtinis;
* kaip tobulintinas pamokos aspektas individualios pažangos matavimas vertintojų paminėtas 13 pamokų (33,3 proc.), kaip stiprusis neminėtas nė vienoje pamokoje;
* prie pamokos uždavinio buvo sugrįžtama 11 stebėtų pamokų (28,2 proc.), šiose pamokose mokiniams buvo lengviau pasimatuoti individualius pasiekimus pagal mokytojo planuotą rezultatą (tačiau ne pagal asmeninį planuotą rezultatą);
* 23 pamokose (58,9 proc.) mokytojai organizavo mokinių įsivertinimą įvairiais būdais: „Nykščio“ metodu (5 pam.), „Veidukų“ žymėjimu (3 pam.), spalvomis (1 pam.), telefono programėlėmis (5 pam.), pateikdami pasitikrinimo užduotis (6 pam.), tęstiniais būdais (2 pam.), sau rašomais pažymiais (1 pam.). Tačiau tik 7-iose iš šių pamokų mokiniams buvo aiškiai nusakyti įsivertinimo kriterijai, todėl mokiniai galėjo objektyviai analizuoti individualią pažangą. Tai fiksuota lietuvių kalbos ir literatūros 8e, integruotoje anglų ir rusų kalbų 6a, informacinių technologijų 5d, dailės 6c, fizikos 8d kl. pamokose;
* 30 pamokų (76,9 proc.) mokytojai patys ir kartu su mokiniais apibendrino pamoką, tačiau šis apibendrinimas dažniau akcentuotas į mokymo turinio pakartojimą („Ko šiandien mokėmės?“), veiklos apibendrinimą („Ką šiandien veikėm?“), savijautą („Kaip jautėtės pamokoje?“ „Ar patiko pamoka?“), o ne asmeninius mokinių pasiekimus ar pažangą, jos planavimą;
* tinkamai organizuota refleksija, kurioje mokiniai patys galėjo analizuoti savo mokymąsi, pasiekimus, numatyti galimus kliūčių šalinimo būdus ir išsakyti refleksijos įžvalgas mokytojui, stebėta 7 pamokose (17,9 proc.): istorijos 7d, tikybos 5a, fizinio ugdymo 6d, lietuvių kalbos ir literatūros 10, 6c, 7b, integruotoje dailės ir technologijų 6b kl. Tikėtina, kad šiose pamokose mokytojai gavo grįžtamąją informaciją iš mokinių ir ją galės panaudoti planuodami pamokas.

Išanalizavę minėtus duomenis, vertintojai daro išvadą, kad vertinimas ugdant ir rezultatai planuojant, pripažįstant ir skatinant individualius mokinio ugdymo(si) rezultatus mokykloje yra neišskirtiniai. |
| ***Stiprieji vertinamos srities veiklos aspektai***  | 1. Kuriama įtrauki mokyklos kultūra, padedanti kiekvienam jaustis vertingam, reikalingam ir saugiam (2.2, 3 lygis).
2. Mokytojų, švietimo pagalbos specialistų ir mokytojo padėjėjų teikiama pagalba sudaro sąlygas visiems mokiniams sėkmingai dalyvauti bendrame ugdymo(si) procese (2.1, 3 lygis).
 |
| ***Tobulintini vertinamos srities veiklos aspektai***  | 1. Mokinių laukiamo asmeninio rezultato planavimas ir aptarimas pamokoje (2.1, 2 lygis).
2. Aktyvaus ir veiklaus mokymosi organizavimas, atsižvelgiant į besimokančiųjų įvairovę (2.2, 2 lygis).
3. Visų ir kiekvieno mokinio asmeninės pažangos stebėjimas, analizavimas ir reflektavimas pamokoje (2.3, 2 lygis).
 |
| ***Vertinamos srities rekomendacijos*** | 1. **Mokyklai** rekomenduojama (įsi)vertinant, reflektuojant profesinę mokytojo veiklą (aptariant mokytojų įsivertinimą metodikos grupėse, individualiuose pokalbiuose su direktore) analizuoti profesinio tobulėjimo poveikį pamokos organizavimo kokybei bei įtaką kiekvieno mokinio asmeninei pažangai.
2. Susitarti dėl šiuolaikinės pamokos įtraukties link požymių mokykloje ir organizuojant kolegialų mokymąsi stebėti ir siekti susitartų požymių realizavimo pamokose.

**Mokyklos savininkui** rekomenduojama numatyti mokyklos direktoriaus metines veiklos užduotis ir jų rezultatų vertinimo rodiklius, atsižvelgiant į teminio vertinimo metu nustatytus tobulintinus mokyklos veiklos aspektus.**Nacionaliniu lygmeniu** rekomenduojama koreguoti teisės aktus taip, kad būtų diferencijuotas apmokėjimas už darbą mokytojo padėjėjams, atsižvelgiant į jų išsilavinimą ir atliekamas funkcijas.  |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

1. **Pamokoje planuoti ir aptarti mokinių laukiamą asmeninį rezultatą.**
	1. **Mokyklos vadovams:**
* vertinant, reflektuojant profesinę mokytojo veiklą (aptariant mokytojų įsivertinimą metodikos grupėse, individualiuose pokalbiuose su direktore) analizuoti profesinio tobulėjimo poveikį pamokos organizavimo kokybei bei įtaką kiekvieno mokinio asmeninei pažangai;
* mokytojo asmeninio įsivertinimo formą tobulinti taip, kad mokytojai, atlikdami įsivertinimą, fiksuotų ne tik kvalifikacijos tobulinimo statistinius rodiklius (kokius seminarus lankė ir kiek valandų), bet ir lankytų seminarų poveikį pamokos planavimui įtraukiojo ugdymo kontekste;
* aptariant mokytojų įsivertinimą individualiuose pokalbiuose apgalvoti mokytojo refleksijos galimybes pagal turimą kvalifikacinę kategoriją, įveiklinant jų turimą teorinį pasiruošimą organizuoti pamoką pagal kiekvieno mokinio skirtybes.
	1. **Mokytojams:**
* susitarti dėl šiuolaikinės pamokos įtraukties link požymių mokykloje ir organizuojant kolegialų mokymąsi stebėti ir siekti susitartų požymių realizavimo pamokose;
* siekiant mokyklos veiklos plane numatyto tikslo „Stiprinti mokinių savivaldumą“, susitarti dėl priežasties ir pasekmės rodiklių, atsirinkti, kurie rodikliai rodo priežastis ir kokiais pamokos aspektais verta tobulinti mokytojų kvalifikaciją visiems kartu, norint prasmingai keisti įtraukųjį ugdymą skatinančias praktikas, o ne kovoti su pasekmėmis.
1. **Organizuoti aktyvų ir veiklų mokymosi procesą, atsižvelgiant į besimokančiųjų įvairovę.**
	1. **Mokyklos vadovams:**
* mokyklos mokytojų profesinio tobulėjimo plane numatyti ilgalaikes kvalifikacijos tobulinimo programas, skirtas suasmenintam aktyvaus mokymo organizavimui, mokymo strategijų taikymui;
* inicijuoti, kad mokytojai metodikos grupių susirinkimuose dalytųsi vertingąja pamokos kokybės tobulinimo patirtimi aktyvaus mokymosi kūrimo pamokoje klausimais, inicijuoti mokytojų savišvietą šia tema;
	1. **Mokytojams:**
* susitarti dėl konkrečių kriterijų, pagal kuriuos mokykloje bus atpažįstama mokymosi paradigmos raiška;
* planuojant ir organizuojant pamoką, kurti mokiniams pasirinkimo galimybes pagal savo poreikius: mokymosi būdą, užduoties atlikimo būdą, priemones ir kt. Naudoti pastoliavimą, kaip planavimo būdą, pašalinant / minimizuojant galimus trukdžius;
* sudaryti sąlygas mokiniams kuo daugiau bendradarbiauti pamokose, naudojant ne tik mokinio pagalbą kitam mokiniui, bet ir visumines bendradarbiavimo strategijas;
* sudaryti sąlygas pamokose kiekvienam mokiniui pritaikyti turimas žinias strateguojant, planuojant, kuriant, konstruojant, modeliuojant, prognozuojant, ieškant problemų sprendimo būdų ir kt., t. y. kuriant judrų, aktyvų, veiklų mokymosi procesą.
1. **Stebėti, analizuoti ir reflektuoti visų ir kiekvieno mokinio asmeninę pažangą pamokoje.**
	1. **Mokyklos vadovams:**
* organizuoti mokymus mokykloje apie vertinimo kriterijų (kiekybinių ir kokybinių) formulavimą pamokoje, mokinių įtraukimą į asmeninių mokymosi / pamokos tikslų formulavimą pagal aptartus kriterijus bei asmeninės pažangos įsivertinimą, remiantis susitartais kriterijais;
* ieškoti gerosios suasmeninto ugdymo organizavimo pamokose patirties pavyzdžių Lietuvos mokyklose ir sudaryti sąlygas mokytis savo mokyklos mokytojams įvairiomis praktinėmis formomis, pvz., stebint kitų mokyklų mokytojų pamokas, organizuojant trumpalaikes stažuotes ir panašiai;
* mokytojų metodikos grupių susirinkimus panaudoti ne tik organizaciniams ugdymo proceso klausimams spręsti, bet ir dalijimuisi vertingąja pamokos kokybės tobulinimo patirtimi, ypač individualios pažangos matavimo pamokoje klausimais.

**3.2. Mokytojams:**

* mokytojams, švietimo pagalbos specialistams kiekvienoje pamokoje formuluoti pamatuojamą, lankstų pamokos / specialiųjų pratybų uždavinį, nurodant jo vertinimo / įsivertinimo kriterijus. Sudaryti galimybes kiekvienam mokiniui rezultatą pasirinkti pagal savo optimalias galimybes ir leisti siekti sau patogiu būdu. Laukiamą asmeninį rezultatą aptarti su mokiniais, įsitikinant, kad mokiniai jį žino;
* mokytojams ir VGK rekomenduojama aktyviau bendradarbiauti planuojant pamokas atsižvelgiant į kiekvieną vaiką, suasmeninant ugdymą, prisitaikant prie kiekvieno vaiko turimų žinių lygio, gebėjimų bei patirties.

Vadovaujančioji vertintoja Renata Pavlavičienė

Vertinimo skyriaus vedėja Snieguolė Vaučekauskienė

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_